**Ihmisoikeuskeskuksen toimintakertomus 2016**

**Sisällys**

[Esipuheet 1](#_Toc486253421)

[Sirpa Rautio 1](#_Toc486253422)

[Kalle Könkkölä 3](#_Toc486253423)

[Petri Jääskeläinen 5](#_Toc486253424)

[OSA I: Ihmisoikeuskeskus 7](#_Toc486253425)

[1 Suomen kansallinen ihmisoikeusinstituutio 7](#_Toc486253426)

[2 Ihmisoikeuskeskuksen toiminta vuonna 2016 9](#_Toc486253427)

[2.1 Yleistä 9](#_Toc486253428)

[2.2 Tiedotuksen, koulutuksen, kasvatuksen ja tutkimuksen edistäminen 9](#_Toc486253429)

[2.2.1 Tiedotus 9](#_Toc486253430)

[2.2.2 Koulutus ja kasvatus 11](#_Toc486253431)

[2.2.3 Tutkimus 15](#_Toc486253432)

[2.3 Selvitykset perus- ja ihmisoikeuksien toteutumisesta 16](#_Toc486253433)

[2.4 Aloitteet ja lausunnot 16](#_Toc486253434)

[2.5 Osallistuminen eurooppalaiseen ja kansainväliseen yhteistyöhön 17](#_Toc486253435)

[2.6 Yhteistyö muiden perus- ja ihmisoikeustoimijoiden kanssa 18](#_Toc486253436)

[2.7 Yhteistyö eduskunnan kanssa 18](#_Toc486253437)

[2.8 YK:n vammaisten henkilöiden oikeuksien yleissopimuksen kansallisen seurantamekanismin tehtävä 19](#_Toc486253438)

[2.9 Muut perus- ja ihmisoikeuksien edistämiseen ja toteuttamiseen liittyvät tehtävät 19](#_Toc486253439)

[2.9.1 Ihmisoikeussopimusten voimaansaattamisen edistäminen ja Suomen ihmisoikeusvelvoitteiden toteutumisen seuranta 19](#_Toc486253440)

[2.9.2 Toinen kansallinen perus- ja ihmisoikeustoimintaohjelma 21](#_Toc486253441)

[3 Ihmisoikeusvaltuuskunnan toiminta vuonna 2016 23](#_Toc486253442)

[3.1 Yleistä 23](#_Toc486253443)

[3.2 Ensimmäisen ihmisoikeusvaltuuskunnan toimikauden päätös 23](#_Toc486253444)

[3.3 Uuden ihmisoikeusvaltuuskunnan asettaminen ja sen toiminta 23](#_Toc486253445)

[3.4 Vammaisten henkilöiden ihmisoikeuskomitea 25](#_Toc486253446)

[OSA II: Vammaisyleissopimuksen velvoitteet liittyen sopimuksen täytäntöönpanoon ja seurantaan 26](#_Toc486253447)

[Vammaisyleissopimuksen 33 artiklan toimijat 26](#_Toc486253448)

[Kansallinen yhteystaho ja koordinaatiomekanismi 27](#_Toc486253449)

[Riippumaton rakenne 27](#_Toc486253450)

[Vammaisyleissopimuksen täytäntöönpanon edistäminen, suojelu ja seuranta Suomessa 28](#_Toc486253451)

[Kansallisten ihmisoikeusinstituutioiden rooli 28](#_Toc486253452)

[Suojelu 28](#_Toc486253453)

[Edistäminen 29](#_Toc486253454)

[Seuranta 30](#_Toc486253455)

[Osallistaminen 31](#_Toc486253456)

[Toimintatapana yhteistyö 31](#_Toc486253457)

[OSA III: Ajankohtaista ihmisoikeuksista 33](#_Toc486253458)

[1 Suomen sopimusratifiointien edistyminen 33](#_Toc486253459)

[2 Suomen määräaikaisraportit 35](#_Toc486253460)

[3 Suomea koskevat ihmisoikeusvalitukset kansainvälisille lainkäyttö- ja tutkintaelimille 37](#_Toc486253461)

[4 Lainsäädännöstä 39](#_Toc486253462)

[**Lyhenteet** 42](#_Toc486253463)

[**LIITTEET** 43](#_Toc486253464)

# Esipuheet

## Sirpa Rautio

IHMISOIKEUSKESKUKSEN JOHTAJA

IHMISOIKEUSVALTUUSKUNNAN PUHEENJOHTAJA

Ihmisoikeuksien tilaa maailmalla arvioidessa on yhdyttävä Amnesty Internationalin vuoden 2016 vuosiraportin yhteenvetoon siitä, että vastakkainasettelun politiikka uhkaa romuttaa ihmisoikeudet. Amnesty International arvioi vuosiraportissaan, että lisääntynyt vastakkainasettelu on johtanut ihmisoikeusvelvoitteista perääntymiseen, mikä näkyy myös valtioiden haluttomuutena puuttua maailmalla tapahtuviin julmuuksiin. Raportin mukaan puheilla on ollut suora vaikutus tekoihin. Valtiot ovat ajaneet läpi muun muassa turvapaikan hakemista rajoittavia sopimuksia ja sananvapautta kaventavia lakeja.

Suomessakaan ei olla säästytty ihmisoikeuksien heikentämisen vaikutuksilta. Laskeva suunta on mielestäni ollut havaittavissa jo joitakin vuosia, mutta vuoden 2015 aikana näytti tapahtuvan käänne alaspäin. Syynä oli etenkin turvapaikanhakijoiden poikkeuksellisen suuri määrä Suomessa, mikä johti merkittäviin kiristyksiin lainsäädännössä ja pakolaispolitiikassa. Myös yleisessä ilmapiirissä tapahtui merkittävää jyrkkenemistä. Näin sekä Suomessa että muualla Euroopassa.

Ihmisoikeuksien lähtötason ollessa Suomessa korkea ja instituutioiden toimivia, ei meillä edelleenkään voida väittää esiintyvän laajamittaisia tai erityisen vakaviakaan ihmisoikeusloukkauksia. Suomi on yhä oikeusvaltio, jossa ihmisoikeuksia kunnioitetaan ja turvataan. Mutta yleisessä keskustelussa perus- ja ihmisoikeuksia ja niiden oikeutusta vastaan hyökätään lisääntyvästi eri suunnilta. Lainvalmistelussa ei perus- ja ihmisoikeuksiin aina kiinnitetä riittävästi huomiota. Sekä ennakollisesta vaikutusten arvioinnista, perustuslainmukaisuuden kontrollista että jälkikäteisestä valvonnasta käytiin vuoden aikana poikkeuksellisen paljon keskustelua. Myös perustuslakivaliokunnan asemaa pohdittiin, joskus myös kriittisesti. Suuria muutoksia ei vielä ole kuitenkaan näköpiirissä. Oikeuskanslerin toiminnan vahvistaminen ennakollisessa valvonnassa saa laajalti kannatusta ja lienee helpoin toteuttaa myös käytännössä.

Kuten hallituksen oma raportti tammikuulta 2017 YK:n yleismaailmalliselle määräaikaistarkastelulle (UPR-prosessi) nostaa esiin, meillä esiintyy huomattavasti syrjintää eri perusteilla, vihapuhetta, naisiin kohdistuvaa väkivaltaa ja yhteiskunnan eriarvoistumista ja polarisaatiota. Hallitus listaa raportissaan joukon toimenpiteitä, joihin se on ryhtynyt, mukaan lukien uusi perus- ja ihmisoikeustoimintaohjelma, jota valmisteltiin vuoden 2016 aikana. Rasistiseen vihapuheeseen halutaan selkeästi puuttua ja sen torjumiseksi on suunnattu esimerkiksi poliisille lisäresursseja muun muassa nettikeskustelujen valvontaan ja koulutusta vihapuheen ja rasistisen toiminnan tunnistamiseen. Ihmisoikeusjärjestöjen kampanjat vihapuheeseen puuttumiseksi ovat olleet myös hyvin tärkeitä ja niillä on saatu aikaan näkyviä tuloksia.

Ihmisoikeuskeskuksen toiminta suuntautui vuonna 2016 edelleen ihmisoikeuskasvatukseen ja -koulutukseen ja erityisesti omien koulutussisältöjen kehittämiseen. Tätä voidaan pitää perusteltuna, sillä tarve on ilmeinen ja työsarkaa paljon. Vuoden 2017 alkupuolella julkaistu keskuksen luentosarja oheismateriaaleineen on otettu hyvin vastaan. Uutena lakisääteisenä tehtävänä aloitettiin vammaisten oikeuksien edistäminen ja seuranta yhdessä oikeusasiamiehen kanslian ja ihmisoikeusvaltuuskunnan pysyvän jaoston eli vammaisten henkilöiden ihmisoikeuskomitean kanssa. Tässä toiminnassa vammaisten henkilöiden kanssa tehtävä suora yhteistyö on tärkeää kokemusperäisen tiedon saamiseksi oikeuksiin pääsystä ja oikeusturvan toteutumisesta. Kotimaan perus- ja ihmisoikeuksien toteutumisen tehokkaampi seuranta on myös tavoitteena ja sitä painotetaan jatkossa yhä enemmän. Seurantatyö on erityisen merkittävää, jotta tiedon pohjalta voidaan tehdä omia aloitteita.

Perus- ja ihmisoikeuksien kenttä on Suomessa edelleen hajanainen ja pieniä riippumattomia toimijoita on useita. Erityisesti edistämistehtävää ja seurantaa voitaisiin hoitaa tehokkaammin, jos toimijakenttää saataisiin yhdistettyä. Kun tällaisia hankkeita ei juuri nyt ole vireillä, yhteistyön tehostaminen on edelleen tarpeen esimerkiksi selvityksien tekemisessä.

Ihmisoikeuksien alalla kansainvälinen ja eurooppalainen yhteistyö on aivan välttämätöntä. Ihmisoikeuskeskus osallistuu aktiivisesti perus- ja ihmisoikeuksien edistämiseen ja turvaamiseen liittyvään eurooppalaiseen ja kansainväliseen yhteistyöhön lakisääteisen tehtävänsä mukaisesti. Erityisesti kansallisten ihmisoikeusinstituutioiden eurooppalaisen verkoston ENNHRI:n toiminta on viimeisten vuosien aikana kehittynyt. ENNHRI tukee kansallisten instituutioiden perustamista ja niiden työtä ja pyrkii vaikuttamaan ihmisoikeuspolitiikkaan ja ihmisoikeuksien toteutumiseen Euroopassa. Yhteistyö EU:n perusoikeusviraston kanssa jatkuu myös tiiviinä eri tavoin. Perusoikeusvirasto tuotti vuoden aikana runsaasti tietoa muun muassa turvapaikanhakijoiden tilanteesta eri puolilla Eurooppaa. Perusoikeusviraston tutkimustiedon käyttämistä Suomessa pitää nostaa esiin entistä enemmän oman tutkimuskapasiteetin ollessa meillä vähäistä.

Ihmisoikeuskeskus sai vuoden 2016 talousarvioon uuden vammaisasioiden asiantuntijan viran, eli keskuksessa on nyt johtajan lisäksi kolme asiantuntijan virkaa. Lakisääteisiin tehtäviin nähden tämä on selkeästi liian vähän. Keskus tekee tiivistä yhteistyötä erityisesti oikeusasiamiehen kanslian, mutta myös muiden toimijoiden kanssa. Hyvälläkään yhteistyöllä ei voi kokonaan paikata puuttuvia resursseja. Erityisesti tiedon tuottamiseksi ja viestintään tarvittaisiin kipeästi lisäresursseja. Ihmisoikeuskeskuksen pitää pystyä laatimaan sen omia laadukkaita selvityksiä, tekemään niiden pohjalta aloitteita ja viestimään perus- ja ihmisoikeuksista ja niiden toteutumisesta Suomessa eri kohderyhmille. Vaikuttavuutta todellakin tarvitaan nykytilanteessa.

## Kalle Könkkölä

IHMISOIKEUSVALTUUSKUNNAN VARAPUHEENJOHTAJA

VAMMAISTEN HENKILÖIDEN IHMISOIKEUSKOMITEAN PUHEENJOHTAJA

**Vammaissopimuksen pitkä tie**

Suomi hyväksyi pitkällisen prosessin jälkeen YK:n vammaisia henkilöitä koskevan yleissopimuksen siten, että se astui voimaan 10.6.2016. Kymmenen vuotta kului siitä, kun Suomi ensimmäisten joukossa oli allekirjoittamassa tätä vammaisille tärkeää asiakirjaa. Mihin nämä kymmenen vuotta menivät? Miksi vammaissopimuksen hyväksyminen viivästyi?

Pitkään prosessiin on monta syytä ja selitystä riippuen siitä, keneltä asiasta kysyy. Yhteinen näkemys on varmaan, että kaksi lakia piti korjata sopimuksen edellyttämälle tasolle. Ensimmäiseksi saatiin kotikuntalaki vastaamaan sopimusta – vammaisilla ihmisillä on myös oikeus valita kotipaikkansa. Laitoksissa ja asumispalveluyksiköissä asuville tämä ei ollut aiemmin mahdollista. Syynä oli se, että kunnat eivät halunneet aina ottaa vastaan asukkaita, joiden palvelut tulisivat aiheuttamaan merkittäviä kustannuksia. Sote-uudistuksen mukana tämä asia painunee unholaan.

Toinen vaikea asia oli itsemääräämisoikeuden heikko tilanne vammaisten ihmisten kohdalla. Asiaa yritettiin ensin korjata kokonaisuudistuksella, mutta se osoittautui hyvin vaikeaksi. Lakiluonnokset vaikuttivat ainakin minusta pikemminkin luettelolta siitä, miten itsemääräämisoikeutta voisi rajoittaa. Eduskuntaan vietiin lopulta lakiesitys, joka koski vammaisia ihmisiä, mutta perustuslakivaliokunta ei voinut hyväksyä sitä, koska se ei täyttänyt ihmisoikeussopimusten vaatimuksia. Tämä aiheutti sen, että eduskunta hyväksyi sinänsä vammaissopimuksen mutta asetti itsemääräämisoikeuslain korjaamisen ratifioinnin ennakkoehdoksi. Tästä aiheutui vielä vuoden lykkäys.

Sopimuksen hyväksymistä hidasti myös vaikeasti ymmärrettävä hiljainen vastarinta. Alusta alkaen tämä ilmeni asiaa valmistelleessa laaja-alaisessa työryhmässä, jonka työ oli todella takkuista. On syytä muistaa, että Suomi ei alun alkaen ollut kannattamassa sopimuksen laatimista, mutta EU:n mukana lähti lopulta viemään hanketta eteenpäin. Ratkaisevat keskustelut YK:ssa käytiin, kun Suomi oli EU:n puheenjohtajamaa.

Yksi vaikea asia koko ajan on ollut vammaisten ihmisten täysimääräinen osallistuminen, eli miten vammaiset henkilöt ovat mukana kansallisessa yhteystahossa, koordinaatiomekanismissa ja riippumattomassa seurannassa. Nyt nämä kysymykset on kaikki ratkaistu onneksi ja minun mielestäni kohtuullisesti, mutta ei kuitenkaan erinomaisesti. Näilläkin eväillä päästään kuitenkin kyllä eteenpäin. Viimeinen keskustelu käytiin siitä, voisiko vammainen ihminen olla koordinaatiomekanismin eli vammaisten henkilöiden oikeuksien neuvottelukunnan (VANE, ent. valtakunnallisen vammaisneuvosto) puheenjohtaja. Lopulta asia ratkesi niin, että tehtävä annettiin virkamiehelle eikä vammaiselle. Tämä on ensimmäinen kerta, kun puheenjohtajaksi VANE:n historiassa otettiin virkamies eikä vammainen henkilö. Näin siis sopimuksen hyväksymisen jälkeen.

Ihmisoikeuskeskuksella ja ihmisoikeusvaltuuskunnalla on oma merkittävä roolinsa vammaissopimuksen seurannassa. Onhan riippumaton seurantatehtävä annettu kansalliselle ihmisoikeusinstituutiolle. Ihmisoikeusvaltuuskunta on nimennyt erityisen pysyvän jaoston, vammaisten henkilöiden ihmisoikeuskomitean, jonka tehtävänä on seurata ja raportoida havainnoistaan Ihmisoikeuskeskukselle ja ihmisoikeusvaltuuskunnalle sekä eduskunnan oikeusasiamiehelle. Komitea voi myös tehdä omat ehdotuksensa näille tahoille. Läpinäkyvyyden turvaamiseksi on päätetty, että komitean pöytäkirjat ovat julkisia ja julkaistaan Ihmisoikeuskeskuksen verkkosivuilla. Komitea on laatimassa itselleen omaa toimintasuunnitelmaa. Kaikkea ei voi tehdä heti ja nyt, mutta keskeisiin ongelmiin perehdytään ja niistä tehdään ehdotuksia. Komitea on siitä harvinainen ryhmä, että kaikki viisi varsinaista jäsentä tulevat vammaistaustasta ja kaikilla on asiasta omakohtaista kokemusta. Tämä takaa hyvin täysimääräisen osallisuuden.

Ihmisoikeuskeskus on saanut tiukoista ajoista huolimatta hiukan henkilöstöresursseja uuden tehtävän hoitamiseen. Eduskunnan oikeusasiamies omalta osaltaan on perustanut kansliaan vammaistiimin.

Samanaikaisesti on muutenkin vahvistettu ihmis- ja perusoikeuksien seurantaa ja kansalaisten tukemista näissä asioissa kohtaamissaan vaikeuksissa. Yhdenvertaisvaltuutetun toimisto ja yhdenvertaisuus- ja tasa-arvolautakunta ovat jo täydessä toiminnassa. Ne pystyvät puuttumaan yksittäisten ihmisten asioihin sekä laajempiin syrjintäkysymyksiin. Molempien tahojen toiminnassa ovat vammaisiin liittyvät asiat nousseet vahvasti esille. Kumpikin on myös tehnyt tärkeitä linjauksia, jotka ovat vammaisten ihmisten kannalta merkittäviä.

Vammaissopimusta ei vielä osata käyttää tarpeeksi eri viranomaisissa. Ennen kaikkea sopimuksen artiklat, jotka edellyttävä vammaisten täysimääräistä osallistumista heitä koskevien asioiden käsittelyssä, ovat monille tahoille vielä outoja. Vähitellen asiat tulevat tutuksi ja jo nyt on nähtävissä muutosta aikaisempaan. Tämä vaati Ihmisoikeuskeskukselta ja muiltakin tahoilta vielä paljon edistämistä ja koulutusta.

Vammaissopimuksen tulkinta tulee hakemaan omia uriaan lähivuosina. Nyt jo on näkyvissä se, että vammaisten ihmisoikeudet tulevat vähitellen näkyviksi. Apulaisoikeuskansleri on esimerkiksi tulkinnut, että valmisteilla olleet rakennusasetuksen esteettömyyteen liittyvät säännösehdotukset ovat ristiriidassa perustuslain ja vammaissopimuksen kanssa.

Vammaiset ihmiset ovat näihin päiviin asti kokeneet, ettei heidän ihmisoikeuksiaan puolusta oikein kukaan. Ihmisoikeusperustainen lähestymistapa on ollut syrjässä, vaikka monia asioita sinänsä on parannettu ja korjattu. Uusi sopimus ja siihen liittyvät rakenteet ovat merkittävä muutos suomalaisessa vammaispolitiikassa ja voimme olla ainakin jossain määrin optimistisia. Töitä riittää silti vielä sekä vammaisten henkilöiden ihmisoikeuskomitealle, ihmisoikeusvaltuuskunnalle kuin Ihmisoikeuskeskuksellekin.

## Petri Jääskeläinen

EDUSKUNNAN OIKEUSASIAMIES

**Yhteistyö syvenee**

Oikeusasiamiehen, Ihmisoikeuskeskuksen ja ihmisoikeusvaltuuskunnan yhteinen strategia vahvistettiin vuonna 2014. Strategiassa on vahvistettu yhteiset tavoitteet ja kuvattu niitä keinoja, joilla Suomen kansallisen ihmisoikeusinstituution eri osat pyrkivät toteuttamaan tavoitteita. Strategian toimeenpano etenee ja uusia yhteistyön muotoja kehitetään jatkuvasti.

Vammaisten henkilöiden oikeuksista tehdyn YK:n yleissopimuksen 33.2 artiklan mukaisen kansallisen rakenteen tehtävä edistää, suojella ja seurata sopimuksen mukaisten oikeuksien toteutumista on keskeinen yhteistyön kohde. Tätä tehtävää varten olen Ihmisoikeuskeskuksen johtajan kanssa sovitun mukaisesti asettanut joulukuussa 2016 vammaistiimin, jonka tehtävänä on:

* kartoittaa kansallisen rakenteen tehtävän sisältöä oikeusasiamiehen kansliassa ja Ihmisoikeuskeskuksessa
* pohtia yhteistyön ja osallistamisen keinoja valtuuskunnan pysyvän vammaisjaoston kanssa
* suunnitella ja valmistella yleissopimuksen mukaisten tehtävien toteuttamista eri tavoin
* seurata ja mahdollisuuksien mukaan tukea vammaisten henkilöiden oikeuksien toteuttamista koskevia toimia oikeusasiamiehen ja Ihmisoikeuskeskuksen toiminnassa ja asiakaspalvelussa
* kartoittaa yhteistyötä eri viranomaisten ja järjestöjen kanssa
* avustaa kansallisen rakenteen verkkotiedottamisessa ja muiden viestinnän keinojen toteuttamisessa ja
* tiedottaa ajankohtaisista vammaisasioista koko kanslialle.

Vammaistiimiin kuuluu kolme oikeusasiamiehen asiantuntijaa ja yksi Ihmisoikeuskeskuksen asiantuntija. Ihmisoikeusvaltuuskunnan pysyvänä jaostona toimiva vammaisten henkilöiden ihmisoikeuskomitea tulee olemaan vammaistiimin keskeinen yhteistyökumppani. Jotta yhteistyö ja tiedonkulku niiden kesken olisi mahdollisimman sujuvaa, kaksi vammaistiimin asiantuntijaa toimii myös komitean asiantuntijoina, ja sekä tiimin että komitean sihteerinä toimii sama virkamies.

Tiedottaminen vammaisten henkilöiden oikeuksista ja niitä koskevista oikeusasiamiehen, Ihmisoikeuskeskuksen ja ihmisoikeusvaltuuskunnan toimenpiteistä ja kannanotoista on yksi keskeinen kansallisen rakenteen toiminnan muoto. Jotta tiedottaminen olisi mahdollisimman tehokasta ja helposti saavutettavaa, mielestäni olisi tavoiteltavaa, että kansallisen rakenteen tiedottamisen kanavat kuten verkkosivut olisivat mahdollisuuksien mukaan yhteisiä.

Muitakin oikeusasiamiehen ja Ihmisoikeuskeskuksen yhteistyön alueita on runsaasti.

Oikeusasiamiehen tarkastustoimintaan voi osallistua myös Ihmisoikeuskeskuksen asiantuntijoita ja niin on jo tapahtunutkin. Oikeusasiamies voi käyttää OPCAT:in mukaisen kansallisen valvontaelimen tehtävässä myös kanslian ulkopuolisia asiantuntijoita, ja kokemusasiantuntijoita voidaan käyttää esimerkiksi vammaisten henkilöiden asumisyksiköihin tehtävissä tarkastuksissa.

Ihmisoikeuskeskuksen tuottaman perus- ja ihmisoikeusluentosarjan toteuttamiseen on osallistunut myös oikeusasiamiehen asiantuntijoita.

Oikeusasiamies yhdessä Ihmisoikeuskeskuksen kanssa käynnisti haastattelututkimuksen vanhusten kotihoidosta. Tutkimuksessa haastateltiin yli 75-vuotiaita henkilöitä ja heidän omaisiaan. Haastateltavien kokemuksista saatavaa tietoa käytetään oikeusasiamiehen laillisuusvalvonnan ja Ihmisoikeuskeskuksen toiminnan kehittämisessä.

Oikeusasiamies pyrkii tavoittamaan myös lapset lapsimyönteisen kantelumenettelyn avulla. Ihmisoikeuskeskuksen tuella on suunniteltu hanke, jonka tavoitteena on lisätä oikeusasiamiehen työn tunnettuisuutta. Tarkoituksena on yhdessä lasten kanssa tuottaa oikeusasiamiehen sivuille materiaalia lapsille ja nuorille perusoikeuksista ja oikeusasiamiehen työstä niiden valvonnassa.

Suunnitteilla on myös hankkeita, joissa oikeusasiamiehen laillisuusvalvonnassa havaittuihin puutteisiin pyritään vaikuttamaan Ihmisoikeuskeskuksen asiantuntija-avulla sekä ihmisoikeuskoulutuksella, -kasvatuksella ja -tiedotuksella. Tällaista hanketta on hahmoteltu muun muassa perusopetuksen alueelle.

Olen hyvin iloinen siitä, että Suomen kansallisen ihmisoikeusinstituution mielestäni onnistuneen rakenteen tarjoamia mahdollisuuksia hyödynnetään yhä monipuolisemmilla tavoilla.

# OSA I: Ihmisoikeuskeskus

## 1 Suomen kansallinen ihmisoikeusinstituutio

Ihmisoikeuskeskus ja sen ihmisoikeusvaltuuskunta yhdessä eduskunnan oikeusasiamiehen kanssa muodostavat Suomen kansallisen ihmisoikeusinstituution. Kansalliset ihmisoikeusinstituutiot (*National Human Rights Institutions*, NHRIs) ovat lailla perustettuja ihmisoikeuksia edistäviä ja turvaavia toimielimiä. Niiden velvollisuuksia, kokoonpanoa ja työskentelytapoja määrittelevät niin kutsutut Pariisin periaatteet, jotka hyväksyttiin YK:n yleiskokouksessa vuonna 1993. Pariisin periaatteiden mukaan kansallisten ihmisoikeusinstituutioiden tulee olla lailla perustettuja, itsenäisiä ja riippumattomia sekä kokoonpanoltaan pluralistisia. Niillä tulee olla laaja toimivalta turvata ja edistää ihmisoikeuksia kansallisella tasolla sekä riittävät tutkintavaltuudet ja resurssit.

Kansallisten ihmisoikeusinstituutioiden koordinaatiokomitea, joka vaihtoi vuonna 2016 nimensä kansallisten ihmisoikeusinstituutioiden maailmanliitoksi (*Global Alliance of National Human Rights Institutions*, GANHRI), myönsi Suomen kansalliselle ihmisoikeusinstituutiolle A-statuksen vuonna 2014. A-statuksen saaneiden instituutioiden katsotaan täyttävän Pariisin periaatteiden vaatimukset kokonaisuudessaan. A-statuksen myötä Suomen kansallisella ihmisoikeusinstituutiolla on puheoikeus YK:n ihmisoikeus­neuvos­tossa ja äänioikeus GANHRI:ssa.

**Ihmisoikeuskeskuksen** perustamisesta säädettiin lailla (laki eduskunnan oikeusasiamiehestä, muutos 20.5.2011/535), joka tuli voimaan 1.1.2012. Toiminta alkoi 1.3.2012. Ihmisoikeuskeskus on toiminnallisesti itsenäinen ja riippumaton, mutta hallinnollisesti eduskunnan oikeusasiamiehen kanslian yhteydessä.

Lain mukaan Ihmisoikeuskeskuksen tehtävänä on:

* edistää perus- ja ihmisoikeuksiin liittyvää tiedotusta, koulutusta, kasvatusta ja tutkimusta,
* laatia selvityksiä perus- ja ihmisoikeuksien toteutumisesta,
* tehdä aloitteita ja antaa lausuntoja perus- ja ihmisoikeuksien edistämiseksi ja toteuttamiseksi,
* osallistua perus- ja ihmisoikeuksien edistämiseen ja turvaamiseen liittyvään eurooppalaiseen ja kansainväliseen yhteistyöhön ja
* huolehtia muista vastaavista perus- ja ihmisoikeuksien edistämiseen ja toteuttamiseen liittyvistä tehtävistä.

Keskus ei käsittele kanteluja eikä muitakaan yksittäistapauksia.

Ihmisoikeuskeskuksella on lisäksi lakisääteisenä erityistehtävänä YK:n vammaisten henkilöiden oikeuksien yleissopimuksen perusteella sopimuksen täytäntöönpanon ja vammaisten oikeuksien toteutumisen edistäminen, suojelu ja seuranta yhdessä ihmisoikeusvaltuuskunnan ja eduskunnan oikeusasiamiehen kanssa. Kyseessä on ensimmäinen Suomen kansalliselle ihmisoikeusinstituutiolle yhteisesti osoitettu tehtävä.

Oikeusasiamies nimittää keskuksen johtajan neljän vuoden toimikaudeksi saatuaan asiasta perustuslakivaliokunnan lausunnon. Oikeusasiamies Petri Jääskeläinen nimitti varatuomari Sirpa Raution toiselle kaudelle Ihmisoikeuskeskuksen johtajaksi 21.12.2015. Uusi nelivuotiskausi alkoi 1.3.2016.

**Ihmisoikeusvaltuuskunnan** tehtäviin kuuluu lain nojalla toimia perus- ja ihmisoikeusalan toimijoiden kansallisena yhteistyöelimenä, käsitellä laajakantoisia ja periaatteellisesti tärkeitä perus- ja ihmisoikeusasioita sekä päättää vuosittain Ihmisoikeuskeskuksen toimintasuunnitelman ja toimintakertomuksen hyväksymisestä. Oikeusasiamies asettaa ihmisoikeusvaltuuskuntaan hakemusten perusteella ja Ihmisoikeuskeskuksen johtajaa kuultuaan 20−40 jäsentä neljäksi vuodeksi kerrallaan. Valtuuskunnan puheenjohtajana toimii Ihmisoikeuskeskuksen johtaja. Valtuuskunta valitsee keskuudestaan varapuheenjohtajan.

**Oikeusasiamiehen** tehtävänä on valvoa, että viranomaiset ja virkamiehet noudattavat lakia ja täyttävät velvollisuutensa. Oikeusasiamiehen valvontaan kuuluvat myös muut kuin viranomaiset silloin, kun he hoitavat julkista tehtävää. Oikeusasiamiehen tehtävät on määritelty perustuslaissa ja laissa eduskunnan oikeusasiamiehestä. Työssään oikeusasiamies seuraa erityisesti, että perus- ja ihmisoikeudet toteutuvat. Hänellä on lisäksi erityistehtävänä valvoa, miten poliisi käyttää telepakkokeinoja ja peitetoimintaa. Eduskunnan toivomuksesta hän seuraa myös, että lasten oikeudet toteutuvat. Oikeusasiamies on lisäksi YK:n kidutuksen vastaisen yleissopimuksen valinnaisen pöytäkirjan mukainen kansallinen valvontaelin, jonka tehtävänä on tehdä tarkastuksia paikkoihin, joissa pidetään vapautensa menettäneitä henkilöitä.

Suomen kansallisen ihmisoikeusinstituution ensimmäinen yhteinen pitkän aikavälin toiminnallinen strategia vahvistettiin kesäkuussa 2014. Sen avulla kehitetään yhteistyötä yhteisten tavoitteiden saavuttamiseksi.

|  |
| --- |
| Suomen kansallisen ihmisoikeusinstituution strategian päätavoitteet:1. Yleinen tietoisuus, ymmärrys ja osaaminen perus- ja ihmisoikeuksista lisääntyy ja niiden kunnioittaminen vahvistuu.
2. Puutteet perus- ja ihmisoikeuksien toteutumisessa tunnistetaan ja korjataan.
3. Kansallinen lainsäädäntö ja muu normisto sekä niiden soveltamiskäytäntö turvaavat tehokkaasti perus- ja ihmisoikeuksien toteutumisen.
4. Kansainväliset ihmisoikeussopimukset saatetaan voimaan ja muut ihmisoikeusinstrumentit omaksutaan joutuisasti ja pannaan täytäntöön tehokkaasti.
5. Oikeusvaltioperiaate toteutuu.
 |

Ihmisoikeuskeskuksen ja oikeusasiamiehen kanslian yhteistyö on tiivistä myös käytännössä. Ihmisoikeuskeskus toimii hallinnollisesti oikeusasiamiehen kanslian yhteydessä ja samoissa tiloissa. Keskuksen johtaja osallistuu viikoittain kanslian johdon kokouksiin, ja keskuksen asiantuntijat osallistuvat kanslian sisäisiin työryhmiin. Lisäksi yhteistyötä tehdään muun muassa koulutuksessa, selvitysten laatimisessa, lausuntojen antamisessa ja erityisesti vammaisten oikeuksien edistämisessä ja seurannassa.

## 2 Ihmisoikeuskeskuksen toiminta vuonna 2016

### 2.1 Yleistä

Vuoden 2016 toimintasuunnitelmassa Ihmisoikeuskeskuksen toiminnan painopisteiksi vahvistettiin edelleen ihmisoikeuskasvatus- ja koulutus ja erityisesti omien koulutussisältöjen kehittäminen, vammaisten oikeuksien edistäminen ja seuranta uuden erityistehtävän myötä sekä uuden ihmisoikeusvaltuuskunnan työn käynnistäminen sen tultua asetetuksi 17.3.2016.

Pääpiirteittäin suunnitelmat myös toteutuivat, joskin vammaisten oikeuksien edistäminen ja seuranta lakisääteisenä tehtävänä käynnistyi vasta vuoden 2016 jälkipuoliskolla, kun YK:n vammaissopimus ratifioitiin kesäkuussa. Perus- ja ihmisoikeuskoulutussisältöjen kehittäminen edistyi hyvin ja vuoden lopulla Ihmisoikeuskeskuksella oli valmiina perus- ja ihmisoikeusaiheinen luentosarja oheismateriaaleineen. Syyskuussa Ihmisoikeuskeskus laati myös ensimmäisen perus- ja ihmisoikeuksien toteutumista käsittelevän rinnakkaisraporttinsa osana YK:n yleismaailmallista määräaikaistarkastelua, jossa Suomen hallituksen raportti on käsiteltävänä toukokuussa 2017.

Tässä luvussa esitellään Ihmisoikeuskeskuksen toimintaa vuonna 2016 keskuksen lakisääteisten tehtävien ja toimintasuunnitelman pohjalta. Toimintasuunnitelma ja tiedot Ihmisoikeuskeskuksen vuoden 2016 talousarviosta sekä henkilöstöstä ovat kertomuksen liitteinä.

### 2.2 Tiedotuksen, koulutuksen, kasvatuksen ja tutkimuksen edistäminen

Ihmisoikeuskeskuksen tehtävänä on edistää perus- ja ihmisoikeuksiin liittyvää tiedotusta, koulutusta, kasvatusta ja tutkimusta sekä näihin liittyvää yhteistyötä. Ihmisoikeuskeskus edistää toiminnassaan sekä kansallisia perusoikeuksia, EU:n perusoikeuksia, että kansainvälisiä ihmisoikeuksia ja seuraa näiden kehitystä ja toteutumista Suomessa.

Tiedotusta ja viestintää hoidettiin aiempien vuosien tapaan Ihmisoikeuskeskuksen virkamiesten muiden tehtävien ohella sekä tilapäisvoimin. Tiedotus tapahtui jo paikkansa vakiinnuttaneiden kanavien, kuten kotisivujen, uutiskatsausten ja sosiaalisen median kautta. Viestintästrategiaa ja viestintäsuunnitelmaa valmisteltiin käyttäen apuna ulkopuolista asiantuntijaa.

#### 2.2.1 Tiedotus

*Kotisivut*

Ihmisoikeuskeskuksen kotisivuilla ([www.ihmisoikeuskeskus.fi](http://www.ihmisoikeuskeskus.fi)) on Ihmisoikeuskeskusta ja sen valtuuskuntaa koskevien tietojen lisäksi muun muassa ajankohtaisia tiedotteita ja uutisia perus- ja ihmisoikeuksista, Ihmisoikeuskeskuksen julkaisuja, lausuntoja ja koulutusvideoita sekä linkkejä muiden ihmisoikeustoimijoiden kotisivuille.

Vuoden 2016 toimintasuunnitelmassa todettiin, että Ihmisoikeus pyrkii tuottamaan monipuolisesti saavutettavaa aineistoa mahdollisimman esteettömästi. Ihmisoikeuskeskus on mukana eduskunnan oikeusasiamiehen kanslian verkkosivu-uudistuksessa, jonka valmistelu käynnistyi loppuvuodesta ja joka saadaan valmiiksi vuoden 2017 aikana. Uudistuksen tavoitteena on muun muassa parantaa verkkosivujen esteettömyyttä ja käytettävyyttä.

*Ihmisoikeuskeskuksen katsaukset*

Ihmisoikeuskeskus julkaisi toimintavuonna säännöllisesti sekä kansainvälisiä että kotimaisia katsauksia.

Kansainvälinen katsaus sisältää uutisia muun muassa YK:sta, EU:sta, EU:n perusoikeusvirastosta ja Euroopan neuvostosta, mukaan lukien merkittävistä Euroopan ihmisoikeustuomioistuimen ratkaisuista. Kansainvälinen katsaus ilmestyi vuoden aikana kuusi kertaa noin kahden kuukauden välein.

Kotimaan katsauksen aiheita olivat muun muassa Suomen raportit ihmisoikeussopimusten valvontaelimille, kotimaiset perus- ja ihmisoikeuksiin liittyvät politiikka-ohjelmat, selvitykset ja tutkimukset sekä merkittävät tuomioistuinratkaisut. Yhteen katsaukseen koottiin lyhyet tiivistelmät ylimpien laillisuusvalvojien ja erityisvaltuutettujen vuosi- ja toimintakertomuksista. Myös kotimaan katsaus ilmestyi vuoden aikana kuusi kertaa.

Katsaukset on suunnattu ajankohtaisista perus- ja ihmisoikeusasioista kiinnostuneille. Katsaukset ilmestyvät suomeksi ja ruotsiksi, ja ne voi tilata omaan sähköpostiin Ihmisoikeuskeskuksen kotisivuilta. Katsaukset lähetetään myös muun muassa eduskunnan perustuslakivaliokunnalle, korkeimmalle oikeudelle ja korkeimmalle hallinto-oikeudelle, ulkoasiainministeriöön sekä muille Ihmisoikeuskeskuksen sidosryhmille. Katsaukset on julkaistu lisäksi Ihmisoikeuskeskuksen kotisivuilla ja lakitietopalvelu Edilexissä (www.edilex.fi).

Ihmisoikeuskeskuksen ajankohtaisia ihmisoikeusasioita käsittelevät uutiskatsaukset voi tilata omaan sähköpostiin keskuksen kotisivulta www.ihmisoikeuskeskus.fi.

*Sosiaalinen media*

Ihmisoikeuskeskus tiedottaa Facebook-sivuillaan sekä omasta toiminnastaan että ajankohtaisista perus- ja ihmisoikeusasioista. Keskuksen Facebook-sivuilla oli vuoden lopussa 1824 tykkääjää, kun vuoden 2015 lopussa tykkääjiä oli 1343. Parantaakseen näkyvyyttään sosiaalisessa mediassa ja tavoittaakseen suuremman joukon ihmisiä Ihmisoikeuskeskus avasi myös Twitter-tilin (@FIN\_NHRI) joulukuussa 2015. Twitter-tiliä käytettiin pääasiassa omia tilaisuuksia koskevaan tiedottamiseen.

*Julkaisut*

Ihmisoikeuskeskus pyrkii julkaisuillaan lisäämään tietoutta perus- ja ihmisoikeuksista sekä tukemaan perus- ja ihmisoikeuskasvatusta ja -koulutusta. Ihmisoikeuskeskuksen julkaisut ovat maksuttomia, ja useimmat julkaisut ovat vapaasti saatavilla keskuksen verkkosivuilla. Julkaisuja ovat omassa toiminnassaan käyttäneet niin viranomaiset, järjestöt kuin yrityksetkin.

|  |
| --- |
| Ihmisoikeuskeskuksen julkaisut vuonna 2016 (ilmestyneet sekä painettuina että sähköisinä versioina, ellei toisin mainita)* + Ihmisoikeuskeskuksen toimintakertomus 2015, Människorättscentrets

årsberättelse 2015* + Ihmisoikeustoimintaohjelmat – kokemuksia meiltä ja muualta
	+ Handlingsplaner för mänskliga rättigheter – erfarenheter från Finland och världen
	+ Vammaisten henkilöiden pääsy oikeuksiin: vammaisjärjestöjen neuvontapalvelut (vain sähköinen versio)
	+ Tillgång till rättvisa för personer med funktionsnedsättning: handikapporganisationernas rådgivningstjänster (vain sähköinen versio)
	+ Yritysten vastuu kunnioittaa ihmisoikeuksia – Tulkintaopas. Toinen painos. (Vain painettuna.)
	+ Mitä ihmisoikeudet ovat? Toinen painos.
	+ Vad är mänskliga rättigheter? (Päivitetty sähköinen versio.)
	+ Mitä ihmisoikeuskasvatus on? Toinen uudistettu painos.
	+ Vad är människorättsfostran? (Päivitetty sähköinen versio.)
	+ Ihmisoikeuskasvatus-esite (vain painettuna)
	+ Ihmisoikeuskeskuksen kansainvälinen katsaus (uutiskirje, 6 numeroa, vain sähköisinä versioina)
	+ Ihmisoikeuskeskuksen kotimaan katsaus (uutiskirje, 6 numeroa, vain sähköisinä versioina)
 |

#### 2.2.2 Koulutus ja kasvatus

Perus- ja ihmisoikeuskasvatuksen ja -koulutuksen edistäminen on ollut yksi Ihmisoikeuskeskuksen toiminnan painopisteistä koko sen toiminnan ajan. Ihmisoikeuskeskus on muun muassa julkaissut ensimmäisen kansallisen perusselvityksen ihmisoikeuskasvatuksen ja -koulutuksen toteutumisesta Suomessa, edistänyt ihmisoikeuskasvatusta ja -koulutusta selvityksen tulosten pohjalta sekä tukenut eri toimijoiden välistä tiedonvälitystä, yhteistyötä ja koordinaatiota. Ihmisoikeuskasvatuksen ja -koulutuksen edistäminen on kirjattu tavoitteeksi myös Suomen kansallisen ihmisoikeusinstituution yhteiseen strategiaan. Vuoden 2016 erityisenä tavoitteena oli kehittää keskuksen omia koulutussisältöjä.

*Asiantuntijatyö*

Vuonna 2014 ilmestyneeseen ihmisoikeuskasvatus- ja -koulutusselvitykseen sisältyi suositus siitä, että valtioneuvoston tulisi laatia toimintaohjelma ihmisoikeuskasvatuksen edistämiseksi. Valtioneuvosto laati järjestyksessään toisen kansallisen perus- ja ihmisoikeustoimintaohjelman vuonna 2016. Ihmisoikeuskeskuksen edustaja on mukana asiantuntijana toimintaohjelmaa valmistelleessa valtioneuvoston perus- ja ihmisoikeusyhteyshenkilöiden verkostossa, ja keskus on antanut verkostolle asiantuntijatukea erityisesti toimintaohjelman ihmisoikeuskasvatusta ja -koulutusta koskevaa osaa varten.

Asiantuntijatukea annettiin vuoden aikana myös Opetushallituksen rahoittamalle opettajien demokratia- ja ihmisoikeuskasvatuskoulutushankkeelle. Hankkeen myötä kaikissa Suomen opettajankoulutuslaitoksissa toteutettiin demokratiaan ja ihmisoikeuksiin liittyviä hankkeita.

Syksyllä 2016 kaikissa perusopetusta järjestävissä oppilaitoksissa otettiin käyttöön vuonna 2014 vahvistettujen valtakunnallisten opetussuunnitelmien perusteiden mukaiset uudet opetussuunnitelmat. Ihmisoikeuskeskuksen antamien lausuntojen mukaisesti ihmisoikeuskasvatusta linjataan uusissa opetussuunnitelmissa entistä vahvemmin sekä tiettyjen oppiaineiden sisältöjen kuin myös toimintaympäristön osalta. Ihmisoikeuskeskus seuraa opetussuunnitelmiin sisältyvien ihmisoikeuskasvatuslinjausten toteutumista.

Vuoden aikana Ihmisoikeuskeskus antoi asiantuntija-apua myös kansainvälisille yhteistyökumppaneille. Keskus osallistui Tanskan ihmisoikeusinstituutin ihmisoikeuskasvatuskurssin suunnitteluun ja toteutukseen tarjoamalla näkemyksiä ja kokemuksia ihmisoikeuskasvatuksen ja -koulutuksen edistämisestä Suomessa. Uudistetut opetussuunnitelmat, valtioneuvoston toimintaohjelma ja toimijoiden välinen yhteistyö kiinnostavat myös muita kansallisia ihmisoikeusinstituutioita.

*Luentosarja perus- ja ihmisoikeuksista*

Vuoden aikana Ihmisoikeuskeskus kehitti perus- ja ihmisoikeusluentokokonaisuuden, johon kuuluu viisi erillistä, noin 1,5 tunnin mittaista luentoa seuraavista aiheista: johdatus perus- ja ihmisoikeuksiin, YK:n ihmisoikeusjärjestelmä, Euroopan neuvoston ihmisoikeusjärjestelmä, EU:n perusoikeusulottuvuus sekä perusoikeudet valtiosäännössä. Luentosarjan kehittämiseen osallistuivat ihmisoikeusvaltuuskunnan jäsenet, keskeiset ihmisoikeusjärjestöt, oikeusasiamiehen kanslian edustajat ja muutamat oikeustieteen tutkijat. Luennot laadittiin pdf-muotoon, minkä lisäksi ne videoitiin. Luentokokonaisuuteen kuvattiin vuoden aikana myös muutamia asiantuntijahaastatteluja. Kokonaisuus julkaistiin Ihmisoikeuskeskuksen verkkosivuilla vuoden 2017 alkupuolella.

*Yhteistyö*

Opetus- ja kulttuuriministeriön ja oikeusministeriön lisäksi opetusalan erityisviranomainen Opetushallitus on Ihmisoikeuskeskuksen keskeinen viranomaiskumppani ihmisoikeuskasvatuksen ja -koulutuksen alalla. Ihmisoikeuskeskus käy säännöllistä vuoropuhelua näiden alojen toimijoiden kanssa.

Yliopistollisella tasolla perus- ja ihmisoikeuskoulutusta tekevät etenkin oikeustieteelliset tiedekunnat sekä Åbo Akademin ihmisoikeusinstituutti. Keväällä 2016 Ihmisoikeuskeskus järjesti sarjan tapaamisia näiden tahojen kanssa. Tapaamisissa vaihdettiin näkemyksiä ihmisoikeuskasvatuksen -ja koulutuksen tilasta ja kehittämisestä Suomessa.

Suomessa ihmisoikeuskasvatustyötä tekevät myös monet järjestöt, joista osa toimii limittäin ihmisoikeuskasvatuksen, globaalikasvatuksen ja demokratiakasvatuksen kentällä. Näiden toisiaan lähellä olevien käsitteiden selkeyttämiseksi ja toimijoiden kohtaamiseksi Ihmisoikeuskeskus järjesti syksyllä 2016 pyöreän pöydän tilaisuuden yhteistyössä oikeusministeriön ja Kehitysyhteistyön palvelukeskus Kepan kanssa. Tapaamisia ja yhteydenpitoa nimenomaisesti ihmisoikeuskasvatusta tekevien järjestöjen kanssa oli tilaisuuden lisäksi runsaasti pitkin vuotta.

Koulutuksen järjestäjistä Ihmisoikeuskeskus teki vuonna 2016 yhteistyötä Haaga-Helian kanssa. Haaga-Helia toteutti ensimmäistä kertaa historiassaan nuoriso-ohjaajille suunnatun ihmisoikeuskouluttajaopintokokonaisuuden. Yhteistyötä tehtiin myös Oulun yliopiston kasvatustieteellisen ja Helsingin yliopiston kasvatustieteellisen tiedekunnan kanssa luentovierailujen suunnittelussa ja toteuttamisessa sekä näiden yhteydessä pidetyissä keskusteluissa.

*Koulutuksen ammattilaisten tavoittaminen*

Koulutuksen ammattilaisia ja opiskelijoita tavoitettiin paitsi edellä mainittujen luentovierailujen muodossa, myös ammatti- ja ainejärjestöjen kautta. Vuonna 2016 Ihmisoikeuskeskus puhui muuan muassa Suomen uskonnonopettajien liiton talvipäivillä.

Koulutuksen ammattilaisia muistutettiin kansainvälisen ihmisoikeuspäivän (10.12.) vietosta julkaisemalla Opettaja-lehdessä ilmoitus. Opettaja-lehden toimitusta pidettiin myös ajan tasalla käynnissä olevista ihmisoikeuskasvatushankkeista.

Loppuvuodesta 2016 aloitettiin myös valmistautuminen tammikuun 2017 lopulla järjestetyille Educa-messuille. Educa-messut on Suomen suurin opetusalan tapahtuma ja se kokoaa jopa 15 000 kävijää Messukeskukseen. Messuille suunniteltiin yhteistyössä järjestöjen kanssa ihmisoikeuskasvatusosasto ja yhteistyössä viranomaisten kanssa lavaohjelma.

Perus- ja ihmisoikeuskasvatuksen ja -koulutuksen saralla tapahtui paljon vuonna 2016. Ihmisoikeuskeskus

* tuotti viisiosaisen videoidun luentosarjan
* julkaisi muuta materiaalia ihmisoikeuskoulutuksen tueksi
* koulutti ja luennoi
* järjesti tilaisuuksia
* tarjosi asiantuntija-apua muille viranomaisille

*Tilaisuudet*

Tilaisuudet ovat keskeinen tapa tiedottaa ja kouluttaa ajankohtaisista perus- ja ihmisoikeusaiheista. Ihmisoikeuskeskus suunnittelee ja toteuttaa tilaisuuksia usein yhteistyössä muiden toimijoiden kanssa. Vuonna 2016 tilaisuuksia järjestettiin muun muassa ulkoasiainministeriön, oikeusministeriön, yhdenvertaisuusvaltuutetun ja kansalaisjärjestöjen kanssa. Tilaisuuksiin osallistui yhteensä noin 800 ihmistä.

Laajemman yleisön tavoittamiseksi useimpia seminaareja oli toimintavuonna mahdollista seurata suoran verkkolähetyksen kautta. Lisäksi tarpeen mukaan järjestettiin tulkkausta eri puhutuille kielille sekä viittomakielille.

Vuonna 2016 Ihmisoikeuskeskus järjesti seuraavat tilaisuudet:

**Seminaari- ja kuulemistilaisuus liittyen valtioneuvoston kansallisen perus- ja ihmisoikeustoimintaohjelman valmisteluun 4.2.**

Tilaisuus järjestettiin yhdessä oikeusministeriön ja valtioneuvoston perus- ja ihmisoikeusyhteyshenkilöiden verkoston kanssa osana perus- ja ihmisoikeustoimintaohjelman valmistelua**.** Toimintaohjelmaa valmisteleva verkosto halusi kuulla eri toimijoiden näkemyksiä toimintaohjelmaan sisällytettävistä konkreettisista tavoitteista ja toimenpide-ehdotuksista sekä tarjota tilaisuuden avoimeen keskusteluun Suomen keskeisistä ihmisoikeushaasteista. Ihmisoikeuskeskuksen johtaja puhui tilaisuuden alussa Suomen perus- ja ihmisoikeustilanteesta.

**Lapsen yksityisyyden suoja digitaalisessa mediassa -seminaari 14.3.**

Seminaarissa käsiteltiin muun muassa yksityisyyden suojaan liittyvää oikeudellista sääntelyä, lapsen osallisuutta digitaalisessa mediassa sekä yritysten vastuuta lasten tietosuojasta. Seminaarin järjestäjinä Ihmisoikeuskeskuksen lisäksi toimivat Lastensuojelun Keskusliitto, lapsiasiavaltuutettu, Mediakasvatusseura, Mannerheimin Lastensuojeluliitto, Pelastakaa Lapset ry, Terveyden ja hyvinvoinnin laitos (THL) sekä Julkisen sanan neuvosto. Tilaisuuden avasi lapsiasiavaltuutettu Tuomas Kurttila ja yhden puheenvuoroista piti tietosuojavaltuutettu Reijo Aarnio.

**Pyöreän pöydän tilaisuus: ihmisoikeuskasvatus-demokratiakasvatus-globaalikasvatus 10.10.**

Tilaisuudessa pohdittiin ihmisoikeus-, demokratia- ja globaalikasvatuskäsitteiden sisältöä ammattilaisten ja asiantuntijoiden kesken. Seminaari järjestettiin yhdessä oikeusministeriön ja kehitysyhteistyön kattojärjestö Kepan kanssa.

**Euroopan unionin perusoikeuskirjan käyttö -seminaari 17.10.**

Oikeusministeriön kanssa järjestetyn seminaarin tavoitteena oli, että osallistujat saisivat kattavan kuvan EU:n perusoikeuskirjan hyödyntämisestä lainkäytössä ja lainvalmistelussa ja että he oppisivat käyttämään vuosittaista FRA:n perusoikeusraporttia ja -kirjaa työvälineenä. Seminaari oli suunnattu oikeudellisille asiantuntijoille, jotka ovat työssään tekemisissä perus- ja ihmisoikeuksia koskevien kysymysten kanssa. Tilaisuudessa puhuivat muun muassa FRA:n johtava oikeudellinen neuvonantaja Gabriel N. Toggenburg sekä ma. hallintoneuvos Petri Helander korkeimmasta hallinto-oikeudesta.

**50 vuotta YK:n ihmisoikeussopimuksia -juhlaseminaari 24.10.**

Suomen YK-liiton sekä ulkoasiainministeriön kanssa järjestettiin kansalaisoikeuksia ja poliittisia oikeuksia koskevan sekä taloudellisia, sosiaalisia ja sivistyksellisiä oikeuksia koskevan yleissopimuksen tasavuosien kunniaksi juhlaseminaari, jossa keskusteltiin kansainvälisen ihmisoikeusjärjestelmän kehityksestä, nykytilasta ja merkityksestä suomalaisen lainsäädännön ja yhteiskunnan kehityksessä. Tilaisuudessa puhuivat muun muassa YK:n erityisraportoija Philip Alston, ministeri Elisabeth Rehn sekä eduskunnan oikeusasiamies Petri Jääskeläinen.

**Seminaari vammaisten henkilöiden poliittisista osallistumisoikeuksista 31.10.**

Seminaarin tarkoituksena oli tuoda yhteen eri instituutioiden ja organisaatioiden asiantuntijoita ja käydä läpi vammaisten henkilöiden poliittiseen osallistumiseen liittyviä haasteita sekä hyviä käytäntöjä. Seminaari järjestettiin yhteistyössä Etyjin ODIHR:n sekä ulkoasiainministeriön kanssa. Puhujia olivat muun muassa ulkoasiainministeri Timo Soini sekä Suomen Etyj-suurlähettiläs Katja Pehrman.

**Vihapuhe – Mitä se on ja kuinka siihen puututaan? -seminaari 29.11.**

Seminaarissa käsiteltiin vihapuhetta kansainvälisen ja kansallisen normiston, vihapuhetta kokeneiden kertomusten sekä median ja poliittisten toimijoiden kautta. Tilaisuuden puhujiin ja panelisteihin kuului Euroopan neuvoston, kansallisten viranomaisten, kansalaisjärjestöjen ja poliittisten puolueiden edustajia sekä toimittajia. Seminaarin järjestivät Ihmisoikeusliitto, Euroopan neuvosto ja sen ECRI yhteistyössä Ihmisoikeuskeskuksen ja ulkoasiainministeriön kanssa.

**”Vammaisena olen toisen luokan kansalainen” -selvityksen julkistamistilaisuus 12.12.**

Selvitys vammaisten kokemasta syrjinnästä arjessa julkaistiin yhdenvertaisuusvaltuutetun, Ihmisoikeuskeskuksen ja syrjinnän seurantaryhmän järjestämässä seminaarissa. Seminaarissa pohdittiin myös, millaisia toimenpiteitä yhteiskunnassa tarvitaan, jotta vammaiset ihmiset voisivat tosiasiallisesti saada yhdenvertaisia palveluja, koulutusta ja työtä.

*Koulutus ja luennointi*

Vaikka Ihmisoikeuskeskus ei ole koulutusorganisaatio, keskuksen johtaja ja asiantuntijat luennoivat usein perus- ja ihmisoikeuksista koulutuksissa, seminaareissa ja muissa tilaisuuksissa. Tämän alaluvun aiemmissa kappaleissa on mainittu muutamia Ihmisoikeuskeskuksen tekemiä luentovierailuja.

Ihmisoikeuskeskuksessa kävi vierailulla useita opiskelijaryhmiä, sekä eritasoisia kotimaisia ja ulkomaisia vierailijoita kuulemassa keskuksen toiminnasta. Esimerkiksi toukokuussa Ihmisoikeuskeskus tapasi eduskunnan oikeusasiamiehen ja oikeuskanslerin kanssa Euroopan neuvoston paikallis- ja aluehallinnon kongressin edustajia.

#### 2.2.3 Tutkimus

Ihmisoikeuskeskuksen toimintamäärärahat eivät juurikaan mahdollista omaa tutkimus- toimintaa. Perus- ja ihmisoikeustutkimuksen edistämisestä käynnistettiin vuonna 2016 selvitys yhteistyössä Lapin yliopiston Arktisen keskuksen Pohjoisen ympäristö- ja vähemmistöoikeuden instituutin PYVIn kanssa. Selvityksen alkusysäyksenä toimivat vuonna 2015 järjestetyt perus- ja ihmisoikeustutkimuspäivät, joiden valmistelun yhteydessä PYVI teki alustavan kartoituksen suomalaisesta perus- ja ihmisoikeustutkimuksesta. Ihmisoikeuskeskus rahoittaa tutkimuksen ja toimii sen ohjausryhmässä. Hankkeessa kartoitetaan tutkimuksen nykytilaa eri tieteenaloilla sekä tulevaisuuden tutkimustarpeita.

Ihmisoikeuskeskus osallistui myös seuraavien, vuonna 2017 pidettävien perus- ja ihmisoikeustutkimuspäivän suunnitteluun Åbo Akademin ihmisoikeusinstituutin kanssa.

### 2.3 Selvitykset perus- ja ihmisoikeuksien toteutumisesta

Ihmisoikeuskeskus toteutti syksyllä 2015 laajan haastattelukierroksen vammaisjärjestöjen lakimiesten ja muiden neuvontaa tarjoavien järjestötyöntekijöiden parissa. Tavoitteena oli kartoittaa kentällä tarjottavaa, viranomaispalveluita täydentävää neuvontaa ja saada tietoa siitä, mitkä ovat vammaisten arkipäivässä esiin tulevat yleisimmät ongelmat. Vammaisten henkilöiden pääsy oikeuksiin: vammaisjärjestöjen neuvontapalvelut -selvitys julkaistiin Ihmisoikeuskeskuksen verkkosivuilla 10.6.2016, jolloin YK:n yleissopimus vammaisten henkilöiden oikeuksista tuli Suomen osalta voimaan.

### 2.4 Aloitteet ja lausunnot

Ihmisoikeuskeskus antoi vuonna 2016 useita tehtäväalueisiinsa liittyviä lausuntoja, kommentteja tai kirjelmiä ministeriöille ja kansainvälisille elimille. Omassa lausuntotyössään keskus huomioi eduskunnan oikeusasiamiehen antamat lausunnot ministeriöille ja eduskunnan valiokunnille välttääkseen päällekkäistä työtä kansallisen ihmisoikeusinstituution strategian mukaisesti. Toimintasuunnitelmansa mukaisesti keskus pyrki kiinnittämään lausunnoissaan erityistä huomiota haavoittuvassa asemassa olevien oikeuksiin, kuten vammaisiin henkilöihin, ikääntyneisiin ja maahanmuuttajiin. Lausunnot on lueteltu oheisissa laatikoissa.

|  |
| --- |
| *Ihmisoikeuskeskuksen lausunnot vuonna 2016** Lausunto yhdenvertaisuusasioiden neuvottelukuntaa koskevasta asetusluonnoksesta oikeusministeriön demokratia-, kieli- ja perusoikeusasioiden yksikölle
* Lausunto luonnoksesta valtion kotouttamisohjelmaksi vuosille 2016–2019 työ- ja elinkeinoministeriölle
* Lausunto EU:n perusoikeusvirastolle koskien YK:n vammaisten henkilöiden oikeuksien yleissopimuksen kansallista seurantamekanismia koskevan 33.2 -artiklan toimeenpanoa Suomessa
* Lausunto ikääntyneiden henkilöiden oikeuksien suojelusta Suomessa HelpAge Internationalille
* Lausunto vammaisuuden huomioon ottavista toimintapolitiikoista YK:n vammaisten henkilöiden oikeuksien erityisraportoijalle
* Lausunto YK:n vammaisten henkilöiden oikeuksien yleissopimuksen tasa-arvoa ja yhdenvertaisuutta koskevan 5. artiklan toimeenpanosta YK:n ihmisoikeusvaltuutetun toimistolle
* Lausunto kansallisten ihmisoikeusinstituutioiden ja parlamenttien yhteistyöstä GANHRI:lle ja sen yhteistyökumppaneille
* Suomen kolmatta yleismaailmallista määräaikaistarkastelua koskeva rinnakkaisraportti
* Kirjelmä perhe- ja peruspalveluministerille translaki-uudistuksen ottamisesta osaksi valtioneuvoston perus- ja ihmisoikeustoimintaohjelmaa

Lisäksi vastattiin muun muassa ENNHRI:n, Euroopan neuvoston, Euroopan perusoikeusviraston ja UNHCR:n keskukselle lähettämiin kyselyihin. |

### 2.5 Osallistuminen eurooppalaiseen ja kansainväliseen yhteistyöhön

Ihmisoikeuskeskus osallistuu perus- ja ihmisoikeuksien edistämiseen ja turvaamiseen liittyvään eurooppalaiseen ja kansainväliseen yhteistyöhön Suomen kansallisen ihmisoikeusinstituution pääasiallisena edustajana lakisääteisen tehtävänsä mukaisesti. Tärkeimpiä yhteistyöelimiä ovat kansallisten ihmisoikeusinstituutioiden verkostot ENNHRI ja GANHRI sekä kansainvälisistä järjestöistä YK:n ihmisoikeuselimet, Euroopan neuvoston toimielimet, Etyjin ODIHR ja EU:n perusoikeusvirasto.

ENNHRI:n Brysselissä sijaitsevan sihteeristön toiminta on viimeisten vuosien aikana laajentunut huomattavasti. ENNHRI pyrkii tukemaan kansallisten ihmisoikeusinstituutioiden perustamista, kehittämistä ja niiden akkreditaatioprosessia sekä vaikuttamaan ihmisoikeuspolitiikkaan ja ihmisoikeuksien toteutumiseen Euroopassa. Se myös tukee instituutioiden yhteistyötä yhteisin tilaisuuksin, koulutuksin sekä tietojen ja kokemusten vaihdolla. Kansallisten ihmisoikeusinstituutioiden yhteistyö kansainvälisten järjestöjen kanssa tapahtuu usein ENNHRI:n välityksellä, joskin Ihmisoikeuskeskuksella on yhteistyötä myös suoraan kansainvälisten järjestöjen kanssa.

Ihmisoikeuskeskus osallistuu aktiivisesti ENNHRI:n eri teemoja käsitteleviin työryhmiin ja koulutuksiin. Vuoden aikana osallistuttiin YK:n vammaissopimuksen täytäntöönpanoa käsittelevään työryhmään (*CRPD Working Group*), yritysten ihmisoikeusvastuu ‑työryhmään (*Business and Human Rights Working Group*), taloudellisten ja sosiaalisten oikeuksien työryhmään (*Economic and Social Working Group*) sekä pitkäaikaishoidossa olevien ikääntyneiden henkilöiden oikeuksia koskevan projektin neuvoa-antavaan työryhmään. Työryhmät kokoontuvat yleensä kerran vuodessa. Sen lisäksi työryhmät vaihtavat tietoja ja kokemuksia sähköpostiryhmissä.

Muutenkin Ihmisoikeuskeskus on toimintansa alusta alkaen osallistunut kansallisten ihmisoikeusinstituutioiden verkostojen yhteistyöhön ja toimii 1.3.2016 lähtien Euroopan koordinaatiokomitean (ECC) ja GANHRI:n hallituksen (*GANHRI Bureau)* jäsenenä kolmivuotiskauden ajan. ECC:lla oli vuoden aikana kuusi kokousta. Näiden lisäksi Ihmisoikeuskeskus osallistui ENNHRI:n yleiskokouksiin Genevessä ja Zagrebissa maaliskuussa ja lokakuussa.

Lokakuussa Ihmisoikeuskeskus osallistui myös ensimmäistä kertaa GANHRI:n hallituksen kokoukseen Berliinissä. Kokouksen asialistalla oli hallinto- ja talousasioiden lisäksi GANHRI:n uusi strategia, yhteistyöprojektit sekä akkreditaatioprosessiin ja niihin liittyviin A-statuksen poisottamispäätöksiin liittyvät haasteet. Kokouksessa läsnä olleet YK:n ihmisoikeusvaltuutetun ja YK:n kehitysohjelman edustajat kertoivat lisäksi toimintansa painopisteistä ja yhteistyömahdollisuuksista.

Yhteistyö EU:n perusoikeusviraston kanssa jatkui tiiviinä. Ihmisoikeuskeskuksen johtaja on osallistunut perusoikeusviraston hallintoneuvoston työskentelyyn Suomen riippumattomana edustajana vuodesta 2015 lähtien. Perusoikeusviraston ja oikeusministeriön kanssa järjestettiin eduskunnassa yhteinen tilaisuus, jossa käsiteltiin perusoikeusviraston vuosiraporttia ja EU:n perusoikeuskirjaa.

Vuoden aikana Suomen kansallista ihmisoikeusinstituutiota, sen rakennetta ja toimintaa esiteltiin Ruotsissa, jossa pohditaan parhaillaan kansallisen ihmisoikeusinstituution perustamista. Ihmisoikeuskeskus kertoi kokemuksistaan maaliskuussa Ruotsin valtiopäivillä ja kesäkuussa Raoul Wallenberg -instituutissa yhdessä oikeusasiamiehen kanslian edustajan kanssa. Syyskuussa Ruotsin parlamentin perustuslakivaliokunta kävi tutustumismatkalla Suomessa ja vieraili myös eduskunnassa ja oikeusasiamiehen kansliassa. Suomen malliin kävi tutustumassa myös Viron oikeuskansleri ja viraston henkilökuntaa.

Kesäkuussa Ihmisoikeuskeskuksen johtaja puhui New Yorkissa YK:n vammaissopimuksen osapuolikokouksen sivutapahtumassa vammaissopimuksen täytäntöönpanon edistämisestä ja seurannasta Suomessa ja osallistui YK:ssa järjestettyyn seminaariin kansallisten ihmisoikeusinstituutioiden roolista hauraissa valtioissa ja konfliktitilanteissa. Seminaarin järjesti GANHRI yhdessä YK:n ihmisoikeusvaltuutetun toimiston, YK:n kehitysohjelman ja Saksan pysyvän YK-edustuston kanssa.

Syyskuussa Ihmisoikeuskeskuksen johtaja puhui Wienissä Etyjin inhimillisen ulottuvuuden komitean kokouksessa ihmisoikeusinstituutioiden roolista ihmisoikeuksien puolustajana ja edistäjänä.

Ihmisoikeuskeskus osallistuu aktiivisesti kansallisten ihmisoikeusinstituutioiden verkostojen yhteistyöhön. Se toimii ECC:n ja GANHRI:n hallituksen jäsenenä kolmivuotiskauden ajan.

### 2.6 Yhteistyö muiden perus- ja ihmisoikeustoimijoiden kanssa

Ihmisoikeuskeskus tekee yhteistyötä myös muiden kuin ihmisoikeusvaltuuskunnassa edustettujen perus- ja ihmisoikeuksien parissa toimivien viranomaisten, järjestöjen ja tutkijoiden kanssa. Yhteistyötä tehdään esimerkiksi tapaamisten ja tietojenvaihdon muodossa, vaikuttamistyössä sekä tilaisuuksien järjestämisessä. Viranomaisista keskeisiä yhteistyötahoja ovat ministeriöiden edustajista koostuva valtioneuvoston perus- ja ihmisoikeusyhteyshenkilöiden verkosto, ulkoasiainministeriön ihmisoikeudet ulkopolitiikassa -verkosto, oikeusministeriön demokratia-, kieli- ja perusoikeusasioiden yksikkö sekä ulkoasiainministeriön ihmisoikeuspolitiikan yksikkö ja ihmisoikeustuomioistuin- ja -sopimusasioiden yksikkö.

Helmikuusta 2014 lähtien Ihmisoikeuskeskus on kutsunut koolle perus- ja ihmisoikeusvalvontaa suorittavat itsenäiset ja riippumattomat viranomaistahot, joita ovat eduskunnan oikeusasiamies, valtioneuvoston oikeuskansleri, lapsiasiavaltuutettu, tasa-arvovaltuutettu, tietosuojavaltuutettu ja yhdenvertaisuusvaltuutettu. Vuonna 2016 tällä kokoonpanolla tavattiin kahdesti.

### 2.7 Yhteistyö eduskunnan kanssa

Ihmisoikeuskeskuksen yhteistyö eduskunnan kanssa toteutuu muun muassa lausuntojen, valiokuntakuulemisten, tilaisuuksien, tapaamisten ja kansainvälisten vierailujen muodossa. YK:n ihmisoikeuspäivän vietosta on muodostunut vakiintunut tapahtuma, jonka yhteydessä Ihmisoikeuskeskus esittelee eduskunnan väelle omaa toimintaansa tai tarjoaa tietoa eri aiheista. Vuonna 2016 tapahtuman aiheena oli ihmisoikeuskasvatus.

### 2.8 YK:n vammaisten henkilöiden oikeuksien yleissopimuksen kansallisen seurantamekanismin tehtävä

YK:n vammaisten henkilöiden oikeuksien yleissopimus (CRPD) ja sitä koskeva valinnainen pöytäkirja tulivat Suomessa voimaan kesäkuussa. Sopimuksen 33 artiklan 2 kohdan mukaan sopimuspuolten tulee nimetä tai perustaa itsenäinen ja riippumaton rakenne, jonka avulla edistetään, suojellaan ja seurataan yleissopimuksen kansallista täytäntöönpanoa. Suomessa tämä rakenne muodostuu eduskunnan oikeusasiamiehestä, Ihmisoikeuskeskuksesta ja sen valtuuskunnan muodostamasta kokonaisuudesta. Kyseessä on ensimmäinen Suomen kansalliselle ihmisoikeusinstituutiolle yhteisesti osoitettu tehtävä. Näistä tehtävistä samoin kuin muista sopimuksen täytäntöönpanoon liittyvistä velvoitteista ja viranomaistoimijoista kerrotaan tarkemmin osassa II.

Ihmisoikeuskeskus osallistui vuoden aikana vammaissopimusta koskevaan kansainväliseen ja eurooppalaiseen yhteistyöhön, kuten EU:n CRPD-seurantamekanismin ja kansallisten seurantamekanismien tapaamiseen, Euroopan komission foorumiin, jossa käsiteltiin CRPD:n toimeenpanoa sekä CRPD-osapuolikokoukseen New Yorkissa kesäkuussa.

Ihmisoikeuskeskuksen vammaisasioiden asiantuntija aloitti virassaan lokakuussa. Eduskunnan oikeusasiamiehen kansliaan asetettiin ja nimettiin vuoden lopussa kanslian sisäinen vammaistiimi, jossa myös keskus on mukana.

YK:n vammaisten henkilöiden oikeuksien yleissopimuksen edistämis- ja seurantatyö käynnistyi Ihmisoikeuskeskuksessa vuonna 2016, kun vammaisten henkilöiden oikeuksia koskeva yleissopimus ja sen valinnainen pöytäkirja astuivat Suomessa voimaan. Suojelutehtävä puolestaan kuuluu eduskunnan oikeusasiamiehen tehtäviin.

### 2.9 Muut perus- ja ihmisoikeuksien edistämiseen ja toteuttamiseen liittyvät tehtävät

#### 2.9.1 Ihmisoikeussopimusten voimaansaattamisen edistäminen ja Suomen ihmisoikeusvelvoitteiden toteutumisen seuranta

Ihmisoikeuskeskuksen tehtäviin kuuluvat myös muut perus- ja ihmisoikeuksien edistämiseen ja toteuttamiseen liittyvät tehtävät, jotka eivät suoraan käy ilmi laista. Ihmisoikeuskeskuksen perustamista koskevan hallituksen esityksen mukaan näistä tärkein olisi kansainvälisten ihmisoikeussopimusten noudattamisen, kansainvälisten valvontaelinten Suomea koskevien suositusten ja päätelmien toimeenpanon sekä Euroopan ihmisoikeustuomioistuimen tuomioiden täytäntöönpanon riippumaton seuranta.

Ihmisoikeuskeskus toteuttaa tätä tehtävää seuraamalla kansainvälisten valvontaelinten suositusten täytäntöönpanoa sekä yksilö- ja ryhmäkanteluihin ja -valituksiin annettuja ratkaisuja. Se myös esittää näkemyksiään kirjallisesti ja suullisesti määräaikaisraportoinnin yhteydessä ja vastaa säännöllisesti YK:n ihmisoikeuselimiltä saapuviin kyselyihin Suomen ihmisoikeustilanteesta.

Vuoden 2016 toimintasuunnitelmassa todettiin Ihmisoikeuskeskuksen kehittävän systemaattista perus- ja ihmisoikeusseurantaa. Kansainväliseen määräaikaisraportointiin osallistuminen, keskuksen ajankohtaiskatsaukset ja niihin liittyvä tiedonkeruu, uuteen vammaistehtävään valmistautuminen sekä ihmisoikeuskasvatusselvityksessä julkaistujen suositusten seuraaminen ovat palvelleet yleisen seurannan kehittämistä.

Lista Suomen valtion vuonna 2016 antamista ihmisoikeussopimusten määräaikaisraporteista löytyy toimintakertomuksen osasta III. Toimintavuonna Ihmisoikeuskeskus ei antanut lausuntoja sopimuksia koskevaan määräaikaisraportointiin liittyen. Listaus keskuksen YK-elimille antamista muista lausunnoista on tämän osan luvussa 2.4.

Vuonna 2016 valtioneuvoston valmistelussa oli joitakin kansainvälisten ihmisoikeussopimusten ratifiointiin liittyviä asioita, joista löytyy tietoa osasta III. Erityisesti seurattiin YK:n vammaisten henkilöiden oikeuksia koskevan yleissopimuksen ratifioinnin loppuunsaattamista ja siitä tiedotettiin keskuksen verkkosivuilla, uutiskatsauksessa ja Facebookissa.

Tapaamiset YK:n sopimusvalvontaelinten kanssa ovat myös yksi tapa, jolla kansalliset ihmisoikeusinstituutiot voivat osallistua ihmisoikeusvelvoitteiden toteutumisen seurantaan ja edistämiseen. Suomen 7.määräaikaisraporttia YK:n kidutuksen ja muun julman, epäinhimillisen ja halventavan kohtelun tai rangaistuksen vastaisen yleissopimuksen toimeenpanosta käsiteltiin sopimuksen täytäntöönpanoa valvovan kidutuksen vastaisen komitean istunnossa Genevessä marraskuussa. Komitealla oli kansallisen ihmisoikeusinstituution ja kidutuksen vastaisen kansallisen valvontaelimen kanssa tapaaminen, johon osallistui Ihmisoikeuskeskuksen ja eduskunnan oikeusasiamiehen edustajia. Komitean Suomea koskevia loppupäätelmiä käsitellään toimintakertomuksen III-osassa.

*Yleismaailmallinen määräaikaistarkastelu*

Keskeisenä osana perus- ja ihmisoikeusseurantaa Ihmisoikeuskeskus laati Suomen kolmatta yleismaailmallista määräaikaistarkastelua (UPR) koskevan rinnakkaisraportin, johon koostettiin tietoa Suomen ihmisoikeuskehityksestä. UPR on melko uusi YK:n ihmisoikeusneuvoston mekanismi, jossa YK:n jäsenvaltiot raportoivat maansa ihmisoikeustilanteesta ja antavat suosituksia toisille valtioille neljän ja puolen vuoden välein. Tarkastelu pohjautuu valtion omaan kansalliseen raporttiin, YK:n ihmisoikeusmekanismeilta saatuihin tietoihin sekä kansallisen ihmisoikeusinstituution ja kansalaisjärjestöjen raportteihin.

Ihmisoikeuskeskus arvioi raportissaan erityisesti haavoittuvassa asemassa olevien ihmisten oikeuksien toteutumista sekä sitä, miten hallitus huomioi perus- ja ihmisoikeudet omassa toiminnassaan. Myönteisenä kehityksenä keskus pitää esimerkiksi YK:n vammaisia henkilöitä koskevan yleissopimuksen ratifiointia, toisen kansallisen perus- ja ihmisoikeustoimintaohjelman laatimista sekä yhdenvertaisuuslainsäädännön uudistusta.

Toisaalta keskus toteaa raportissaan, että monien haavoittuvassa asemassa olevien ryhmien oikeuksien edistämiseen ja turvaamiseen olisi kiinnitettävä tehokkaammin huomiota sekä lakeja ja politiikkaohjelmia laadittaessa että niitä toimeenpantaessa. Esimerkiksi meneillään olevalla sosiaali- ja terveyspalveluiden uudistuksella voi olla merkittäviä vaikutuksia vammaisten henkilöiden oikeuksien toteutumiseen. Keskus ilmaisee raportissa myös huolensa ulkomaalaislakiin tehdyistä muutoksista, joilla rajoitettiin turvapaikanhakijoiden mahdollisuuksia saada oikeusapulain mukaista oikeusapua sekä kiristettiin perheenyhdistämisen edellytyksiä. Sukupuolivähemmistöjen osalta keskus toteaa, että olemassa olevaa lainsäädäntöä sukupuolen oikeudellisesta vahvistamisesta tulisi muuttaa niin, että lisääntymiskyvyttömyysvaatimus poistuu vahvistamisen edellytyksistä.

Myös ihmisoikeuskasvatus on keskeinen teema keskuksen raportissa. Keskuksen mukaan alue- ja kuntatason viranomaiset tulisi ottaa kiinteämmin mukaan perus- ja ihmisoikeustyöhön ja heille olisi tarjottava perus- ja ihmisoikeuksia koskevaa koulutusta. Ihmisoikeuskasvatusta ja -koulutusta yliopistoissa tulisi edistää yliopistojen autonominen asema huomioiden.

Määräaikaistarkastelun kolmas kierros alkaa YK:n ihmisoikeusneuvostossa keväällä 2017 ja Suomi on vuorossa ensimmäisten valtioiden joukossa. Tarkastelussa arvioidaan muun muassa, millaista kehitystä edellisellä kierroksella annettujen suositusten perusteella on tapahtunut. Lisäksi toiset valtiot voivat antaa uusia suosituksia. Tarkasteltavana oleva valtio hyväksyy suositukset kokonaan tai osittain tai hylkää ne. Kansallisilla ihmisoikeusinstituutioilla, joilla on A-status, on aivan erityinen rooli, sillä ne voivat loppuraportin hyväksymisen yhteydessä käyttää puheenvuoron heti tarkastelun kohteena olevan valtion jälkeen. Ennen Suomen kansallisen raportin käsittelyä kansallisilla ihmisoikeusinstituutioilla sekä kansalaisjärjestöillä on myös mahdollisuus osallistua tapaamiseen valtioiden pysyvien edustustojen kanssa ja välittää heille tietoa Suomen ihmisoikeustilanteesta sekä vaikuttaa Suomelle annettavien suositusten sisältöön.

Vuonna 2016 Ihmisoikeuskeskus kansallisen ihmisoikeusinstituution edustajana toimitti ensimmäistä kertaa Suomen yleismaailmallista määräaikaistarkastelua koskevan rinnakkaisraportin YK:lle.

#### 2.9.2 Toinen kansallinen perus- ja ihmisoikeustoimintaohjelma

Valtioneuvosto valmisteli vuoden aikana kansallisen perus- ja ihmisoikeustoimintaohjelman, joka hyväksyttiin alkuvuodesta 2017. Ohjelma on järjestyksessään toinen, ja sen tavoitteena on edistää perustuslaissa säädettyä julkisen vallan velvoitetta turvata perus- ja ihmisoikeuksien toteutuminen. Ohjelmassa asetetaan perus- ja ihmisoikeuspolitiikan painopisteet kuluvalle hallituskaudelle ja määritetään konkreettisia tavoitteita ja toimia eri hallinnonaloille 43 hankkeen muodossa.

Temaattisesti ohjelman painopistealueina ovat perus- ja ihmisoikeuskasvatus ja -koulutus, yhdenvertaisuus, itsemääräämisoikeus sekä perusoikeudet ja digitalisaatio. Ihmisoikeuskeskus osallistui toimintaohjelman valmisteluun asiantuntijana. Lisäksi keskus järjesti helmikuussa yhdessä oikeusministeriön ja valtioneuvoston perus- ja ihmisoikeusyhteyshenkilöiden verkoston kanssa toimintaohjelman valmistelusta seminaari- ja kuulemistilaisuuden, johon osallistui kansalaisjärjestöjä ja muita sidosryhmiä.

Ihmisoikeuskeskus osallistui perus- ja ihmisoikeustoimintaohjelmatyöhön myös kansainvälisesti, kun keskuksen asiantuntijaa haastateltiin Hollannin ihmisoikeusinstituutin käynnistämään tutkimukseen, jossa arvioidaan Hollannin kansallista ihmisoikeustoimintaohjelmaa muun muassa vertailemalla eri maiden toimintaohjelmia.

Ihmisoikeuskeskus osallistui toisen kansallisen perus- ja ihmisoikeustoimintaohjelman valmisteluun asiantuntijana.

## 3 Ihmisoikeusvaltuuskunnan toiminta vuonna 2016

### 3.1 Yleistä

Ihmisoikeuskeskuksen valtuuskunta toimii perus- ja ihmisoikeusalan toimijoiden kansallisena yhteistyöelimenä, käsittelee laajakantoisia ja periaatteellisesti tärkeitä perus- ja ihmisoikeusasioita ja hyväksyy vuosittain Ihmisoikeuskeskuksen toimintasuunnitelman ja toimintakertomuksen. Valtuuskunnan kokouksia valmistellaan työvaliokunnassa. Ihmisoikeusvaltuuskunnan ja työvaliokunnan puheenjohtajana toimii Ihmisoikeuskeskuksen johtaja.

Kokouksissa käsitellään Ihmisoikeuskeskuksen ajankohtaista toimintaa. Lisäksi valtuuskunnan jäsenet tiedottavat esimerkiksi järjestämistään tilaisuuksista ja koulutuksista sekä muista ajankohtaisista asioistaan.

### 3.2 Ensimmäisen ihmisoikeusvaltuuskunnan toimikauden päätös

Ensimmäisen ihmisoikeusvaltuuskunnan toimikausi päättyi 31.3.2016. Valtuuskunnan viimeisessä kokouksessa helmikuussa hyväksyttiin Ihmisoikeuskeskuksen toimintakertomus vuodelta 2015 sekä valtuuskunnan kannanotto turvapaikanhakijoiden oikeusturvan heikennyksistä. Kannanotossaan valtuuskunta ilmaisi vakavan huolensa hallituksen esittämistä muutoksista ulkomaalaislain oikeusapua ja valitusaikaa koskeviin pykäliin.

Valtuuskunnan toimikauden loppuun asti nimitetyt ihmisoikeuskasvatus- ja koulutusjaosto sekä perus- ja ihmisoikeuksien täytäntöönpanon seurantajaosto kokoontuivat alkuvuonna kerran. Vammaisjaoston suunnitteluryhmä piti viimeisen tapaamisensa vuonna 2015.

Ihmisoikeuskasvatus- ja -koulutusjaosto tuki toimikautensa aikana Ihmisoikeuskeskuksen ja ihmisoikeusvaltuuskunnan ihmisoikeuskasvatukseen ja -koulutukseen liittyvää vaikuttamistyötä, tiedonvaihtoa ja koordinaatiota Suomessa. Sen viimeisessä kokouksessa keskusteltiin vielä muun muassa valtioneuvoston valmisteltavana olleesta perus- ja ihmisoikeustoimintaohjelmasta ja yhdenvertaisuussuunnitelmien laatimisesta oppilaitoksissa.

Seurantajaoston viimeisessä kokouksessa käsiteltiin Suomen tulevia määräaikaisraportointeja sekä jaettiin kokemuksia jaoston toiminnasta. Toimikautensa aikana jaosto keskusteli erityisesti kansainväliseen raportointiin liittyvistä menettelyistä sekä kotimaan perus- ja ihmisoikeusseurannan suuntaamisesta.

### 3.3 Uuden ihmisoikeusvaltuuskunnan asettaminen ja sen toiminta

Eduskunnan oikeusasiamies asetti Ihmisoikeuskeskuksen johtajaa kuultuaan uuden ihmisoikeusvaltuuskunnan toimikaudeksi 1.4.2016−31.3.2020. Valtuuskunnassa on 38 jäsentä. Lain mukaan valtuuskunta koostuu kansalaisyhteiskunnan, perus- ja ihmisoikeustutkimuksen sekä muiden perus- ja ihmisoikeuksien edistämiseen ja turvaamiseen osallistuvien toimijoiden edustajista. Valtuuskunnan jäsenet valittiin avoimen haun kautta ja henkilökohtaisen asiantuntemuksensa perusteella siten, että kokoonpanossa toteutui edellä mainittu lain tarkoitus. Valtuuskuntaan kuuluvat ylimpien laillisuusvalvojien, erityisvaltuutettujen ja Saamelaiskäräjien edustajat.

Uuden valtuuskunnan kanssa pohdittiin aluksi linjauksia tulevien vuosien työlle. Valtuuskunnan kuultavana kävi myös ministeriöiden edustajia kertomassa ajankohtaisten perus- ja ihmisoikeusasiakirjojen, kuten Suomen kolmannen yleismaailmallista määräaikaistarkastelua koskevan raportin sekä toisen kansallisen perus- ja ihmisoikeustoimintaohjelman valmistelusta. Vierailujen yhteydessä valtuuskunnan jäsenet esittivät näkemyksiään ja kommenttejaan.

Toimintasuunnitelman mukaisesti vanhan ja uuden valtuuskunnan jäsenille järjestettiin huhtikuussa yhteinen työpaja kokemusten vaihtamiseksi. Työpajan jälkeen uusi valtuuskunta piti järjestäytymiskokouksen ja valitsi itselleen varapuheenjohtajan sekä työvaliokunnan jäsenet.

Toisessa kokouksessaan kesäkuussa valtuuskunta käsitteli jäsenille lähetettyä kyselyä, jossa kartoitettiin jäsenten näkemyksiä valtuuskunnan työ- ja menettelytavoista, tehtävistä sekä käsiteltävistä perus- ja ihmisoikeuskysymyksistä. Kyselyn tarkoituksena oli viitoittaa valtuuskunnan tulevaa toimintaa. Kyselyn perusteella valtuuskunnan roolin koettiin olevan moninainen – toisaalta sen katsottiin tarjoavan mahdollisuuksia keskinäiselle tiedonvaihdolle ja keskustelulle, toisaalta toivottiin, että valtuuskunta pyrkisi vaikuttamaan myös ulospäin ja edistäisi laaja-alaisesti ihmisoikeusnäkökulman juurtumista yhteiskunnassa. Moni jäsenistä tarjosi aktiivisesti omaa osaamistaan valtuuskunnan käyttöön. Tärkeinä käsiteltävinä aiheina pidettiin muun muassa turvapaikanhakijoiden ja pakolaisten oikeuksia, maahanmuuttoa sekä ikääntyvien ja vammaisten henkilöiden oikeuksia. Laajempina teemoina esille nousivat eri perus- ja ihmisoikeustoimijoiden roolien ja vastuiden selkiyttäminen sekä oikeuksien toteutumisen seuranta indikaattorien ja politiikkaohjelmien avulla. Valtuuskunnan työtapojen toivottiin olevan joustavia.

Valtuuskunta hyväksyi toisessa kokouksessaan myös alaisuudessaan toimivan pysyvän jaoston eli vammaisten henkilöiden ihmisoikeuskomitean työjärjestyksen sekä valitsi keskuudestaan viisi jäsentä komiteaan.

Valtuuskunnan kolmas kokous järjestettiin syyskuussa, jolloin valtuuskunta hyväksyi Ihmisoikeuskeskuksen toimintasuunnitelman vuodelle 2017 sekä suuntaa-antavan ihmisoikeusvaltuuskunnan työsuunnitelman vuosille 2016−2018. Vahvaa kannatusta sai vuosittaiseksi kokousteemaksi esitetty perus- ja ihmisoikeuskeskustelu ylimpien laillisuusvalvojien, erityisvaltuutettujen sekä muiden toimijoiden tuoreiden toiminta- ja vuosikertomusten pohjalta.

Vuoden viimeisessä kokouksessa keskusteltiin valtioneuvoston toisesta kansallisesta perus- ja ihmisoikeustoimintaohjelmasta. Oikeusministeriön vastuuvirkamies esitteli ohjelman luonnosta. Luonnosta koskevat huomiot välitettiin sekä suullisesti että kirjallisesti oikeusministeriölle ja perus- ja ihmisoikeusyhteyshenkilöiden verkostolle. Lisäksi valtuuskunnan jäsen Eeva Nykänen esitteli perus- ja ihmisoikeusnäkökulmia sote-uudistukseen.

Uusi ihmisoikeusvaltuuskunta aloitti toimintansa 1.4.2016.

### 3.4 Vammaisten henkilöiden ihmisoikeuskomitea

Syyskuussa vammaisten henkilöiden ihmisoikeuskomitea ja Ihmisoikeuskeskus tapasivat epävirallisesti pohtiakseen komitean tulevaa toimintaa ja toimintatapoja. Varsinainen järjestäytymiskokous pidettiin 19.10.2016, jolloin komiteaan nimetyt valtuuskunnan viisi jäsentä valitsivat komitean puheenjohtajaksi Kalle Könkkölän sekä varapuheenjohtajaksi Elina Akaan-Penttilän (nyk. Nieminen). Komiteaa täydennetään myöhemmin vielä vähintään neljällä ihmisoikeusvaltuuskunnan ulkopuolisella asiantuntijalla. Komitean työhön osallistuvat asiantuntijajäseninä myös eduskunnan oikeusasiamiehen ja Ihmisoikeuskeskuksen edustajat.

Järjestäytymiskokouksessa päätettiin, että komitea keskittyy aluksi seuraavan vuoden toiminnan suunnitteluun. Yleiseksi tavoitteeksi valittiin vammaisten aseman parantaminen ja yhdenvertaisuuden edistäminen Suomessa, esimerkiksi lainsäädäntötyöhön vaikuttamalla.

Kahdessa seuraavassa kokouksessaan komitea käsitteli tulevaa toimintaansa konkreettisten ehdotusten muodossa. Mahdollisina toimintamuotoina pidettiin muun muassa yhteistyökumppanien tapaamista sekä erilaisten kuulemisten ja tilaisuuksien järjestämistä. Yhteistyön sujuva järjestäminen Ihmisoikeuskeskuksen ja eduskunnan oikeusasiamiehen kanssa koettiin myös hyvin tärkeäksi. Kokouksissa käytiin lisäksi keskustelua vammaisten henkilöiden kokemista ihmisoikeusongelmista ja valittiin komitean toimintasuunnitelmaan kolme teemakokonaisuutta: osallisuus, esteettömyys ja saavutettavuus sekä sosiaali- ja terveyspalvelut.

# OSA II: Vammaisyleissopimuksen velvoitteet liittyen sopimuksen täytäntöönpanoon ja seurantaan

*Mikko Joronen[[1]](#footnote-1)*

### Vammaisyleissopimuksen 33 artiklan toimijat

YK:n vammaisten oikeuksien yleissopimus ja yleissopimuksen valinnainen pöytäkirja astuivat kansallisesti voimaan 10.6.2016. Yleissopimuksen tarkoituksena on edistää, suojella ja taata vammaisille henkilöille täysimääräisesti ja yhdenvertaisesti kaikki ihmisoikeudet ja perusvapaudet sekä edistää vammaisten henkilöiden ihmisarvon kunnioittamista.

Yleissopimuksen täytäntöönpanoa valvoo kansainvälisesti vammaisten henkilöiden oikeuksien komitea, jolle sopimusosapuolet raportoivat määräajoin. Tätä valvontaa täydentää valinnainen pöytäkirja, jolla mahdollistetaan yksittäisille henkilöille ja henkilöryhmille oikeus tehdä vammaisten henkilöiden oikeuksien komitealle valituksia väitetyistä yleissopimuksella tunnustettujen oikeuksien loukkauksista. Valinnaisessa pöytäkirjassa määrätään myös komitean aloitteesta tapahtuvasta vakavien ja järjestelmällisten loukkausten tutkintamenettelystä.

Yleissopimuksen voimaantulon johdosta vammaisten henkilöiden oikeuksiin liittyvää kansallista toimijakenttää on uudistettu vastaamaan sopimuksen täytäntöönpanoon ja seurantaan liittyviä velvoitteita. Tässä teema-artikkelissa käydään lävitse näitä mekanismeja ja niiden tehtäviä. Tarkoituksena on tarjota kokonaiskuva siitä, mitä yleissopimuksen täytäntöönpanoon ja seurantaan liittyvät velvoitteet tarkoittavat käytännössä ja kuka vastaa kustakin velvoitteesta.

Yleissopimuksen täytäntöönpanoon ja seurantaan liittyvät velvoitteet määritellään 33 artiklassa. Artiklassa on kolme velvoitetta sopimusosapuolille. Artiklan 1 kohdan mukaan sopimusosapuolten on nimettävä yksi tai useampi kansallinen yhteystaho yleissopimuksen täytäntöönpanoon liittyviä asioita varten. Lisäksi sopimusosapuolet voivat oman harkintansa puitteissa perustaa koordinaatiomekanismin helpottamaan täytäntöönpanoon liittyvää toimintaa eri aloilla ja tasoilla. Artiklan 2 kohdan mukaan sopimusosapuolten on nimettävä tai perustettava riippumaton mekanismi, jonka avulla edistetään, suojellaan ja seurataan yleissopimuksen täytäntöönpanoa. Artiklan 3 kohdan mukaan sopimusosapuolten on osallistettava vammaiset henkilöt ja heitä edustavat järjestöt seurantamenettelyyn täysimääräisesti.

Suomessa kansallinen yhteystaho (*focal point*) muodostuu sosiaali- ja terveysministeriöstä, ulkoasiainministeriöstä ja koordinaatiomekanismin keskuudestaan nimeämästä kansalaisjärjestön edustajasta. Koordinaatiomekanismi (*coordination mechanism*) on vammaisten henkilöiden oikeuksien neuvottelukunta. Riippumattoman mekanismin (*independent mechanism*) tehtävistä huolehtivat eduskunnan oikeusasiamies, Ihmisoikeuskeskus ja sen ihmisoikeusvaltuuskunta, jotka yhdessä muodostavat Suomen kansallisen ihmisoikeusinstituution. Vammaisten henkilöiden osallistamista ja osallistumista varten ihmisoikeusvaltuuskunnan alaisuuteen on perustettu pysyvä vammaisjaosto, vammaisten henkilöiden ihmisoikeuskomitea.

### Kansallinen yhteystaho ja koordinaatiomekanismi

Kansallisen yhteystahon tehtävinä sosiaali- ja terveysministeriössä on vastata yleissopimuksen täytäntöönpanosta, kuten siihen liittyvästä lainsäädäntövalmistelusta, erilaisten selvitysten teettämisestä sekä yleissopimukseen liittyvästä tiedottamisesta, tiedon keruusta ja tilastojen hyödyntämisestä. Lisäksi tehtäviin kuuluu toimia koordinoivana elimenä yleissopimukseen liittyvissä asioissa eri tahojen välillä, mukaan lukien valtionhallinnossa ja edistää vammaisten henkilöiden oikeuksien valtavirtaistamista yhteiskunnassa.

Vammaisyleissopimuksen täytäntöönpanoa valvoo kansainvälisesti vammaisten henkilöiden oikeuksien komitea, jolle sopimuspuolet raportoivat määräajoin. Ulkoasianministeriön tehtävä kansallisen yhteystahon roolissa on vastata vammaisyleissopimuksen 35 artiklan mukaisen määräaikaisraportoinnin koordinoinnista. Suomen on annettava ensimmäinen raportti yleissopimuksen velvoitteiden täytäntöönpanoon liittyvistä toimista ja siinä yhteydessä tapahtuneesta kehityksestä kahden vuoden kuluttua sopimuksen kansallisesta voimaantulosta. Tämän jälkeen raportti annetaan neljän vuoden välein.

Koordinaatiomekanismin tarkoituksena on helpottaa täytäntöönpanoon liittyvää toimintaa valtionhallinnon ja yhteiskunnan eri aloilla ja tasoilla. Tätä varten sosiaali- ja terveysministeriön yhteyteen on perustettu vammaisten henkilöiden oikeuksien neuvottelukunta. Neuvottelukunnasta annettu asetus tuli voimaan 1.1.2017. Tehtävänsä toteuttamiseksi neuvottelukunta edistää ja sovittaa yhteen vammaisyleissopimuksen kansallista täytäntöönpanoa ja vammaisten henkilöiden huomioon ottamista kaikkien hallinnonalojen toiminnassa. Neuvottelukunnan on laadittava toimikaudelleen toimintaohjelma, jossa määritellään vammaisyleissopimuksen täytäntöönpanon edistämisen keskeiset kansalliset tavoitteet ja niitä edistävät keinot sekä tarvittava seuranta. Lisäksi neuvottelukunta nimittää keskuudestaan vammaisia henkilöitä edustavan osallistujan kansallisen yhteystahon toimintaan.

### Riippumaton rakenne

Riippumattoman rakenteen tehtävät on osoitettu eduskunnan oikeusasiamiehelle, Ihmisoikeuskeskukselle ja sen ihmisoikeusvaltuuskunnalle, jotka yhdessä muodostavat Suomen kansallisen ihmisoikeusinstituution. Tältä osin oikeusasiamiehestä annetun lain muutos tuli voimaan 10.6.2016.

Vammaisyleissopimuksen 33 artiklan 2 kohdassa todetaan, että rakenteen olisi oltava kansallisten ihmisoikeusinstituutioiden asemaa ja toimintaa koskevien YK:n niin sanottujen Pariisin periaatteiden mukainen. Pariisin periaatteiden mukaan kansallisten ihmisoikeusinstituutioiden on oltava hallituksen lailla perustamia, itsenäisiä ja riippumattomia sekä kokoonpanoltaan pluralistisia. Niillä on oltava laaja toimivalta turvata ja edistää ihmisoikeuksia kansallisella tasolla sekä riittävät tutkintavaltuudet ja resurssit. Suomen kansalliselle ihmisoikeusinstituutiolle vahvistettiin vuonna 2014 kansallisten ihmisoikeusinstituutioiden kansainvälisen koordinaatiokomitean arviointiin perustuva korkein mahdollinen A-status. Tämä tarkoittaa, että Suomen kansallinen ihmisoikeusinstituutio täyttää Pariisin periaatteet täysimääräisesti.

Vammaisyleissopimuksen toimeenpanon edistämisen, suojelun ja seurannan toteuttamiseen tarvitaan ihmisoikeusinstituution kaikkia osia. Niiden erilaiset lakisääteiset tehtävät tukevat toinen toisiaan erityistehtävän toteuttamisessa. Vammaisten oikeuksien tehokas toteuttaminen eli suojelu edellyttää mahdollisuutta tutkia yksittäistapauksia ja tehdä tarkastuksia, jotka kuuluvat oikeusasiamiehen tehtäviin. Toiseksi erityistehtävä edellyttää ihmisoikeuskasvatusta, -koulutusta, -tutkimusta ja -tiedotusta, jotka kuuluvat Ihmisoikeuskeskuksen tehtäviin. Kolmanneksi erityistehtävä edellyttää eri perus- ja ihmisoikeustoimijoiden yhteistyötä ja vammaisten henkilöiden osallistamista. Tähän ihmisoikeusvaltuuskunta tarjoaa hyvän foorumin.

###  Vammaisyleissopimuksen täytäntöönpanon edistäminen, suojelu ja seuranta Suomessa

#### Kansallisten ihmisoikeusinstituutioiden rooli

Käsitepari ihmisoikeuksien edistäminen ja suojeleminen on YK:n asiakirjoissa vakiintunut tapa ilmaista ihmisoikeuksiin liittyviä velvoitteita ja tehtäviä. Valtioille ihmisoikeussopimuksista aiheutuvat velvoitteet voi määritellä seuraavasti:

* velvoite kunnioittaa edellyttää valtioiden pidättäytyvän ihmisoikeusloukkauksista,
* velvoite suojella edellyttää valtion estävän kolmansia osapuolia loukkaamasta ihmisoikeuksia ja
* velvoite toteuttaa edellyttää valtion ryhtyvän toimiin varmistaakseen, että sen oikeudenkäyttöpiiriin kuuluvat henkilöt voivat nauttia oikeuksien toteutumisesta.

Kansalliset ihmisoikeusinstituutiot ovat toimielimiä, joiden perustehtävänä on edistää ja suojella ihmisoikeuksia, joten vammaisyleissopimuksen erityistehtävä sopii hyvin juuri kansallisille ihmisoikeusinstituutioille.

YK:n ihmisoikeusvaltuutetun toimiston kansallisille ihmisoikeusinstituutioille suuntaamassa yleisoppaassa korostetaan edistämis- ja suojelutehtävien liittyvän kiinteästi toisiinsa. Edistämisen tavoitteena on ihmisoikeuksia turvaavien arvojen ja asenteiden vaaliminen sekä ihmisoikeuskulttuurin luominen. Sisällöllisesti tämä tarkoittaa, että edistämistehtävässä on kyse kansainvälisesti vahvistettujen ihmisoikeusnormien ja niiden vakiintuneiden tulkintojen tunnettavuuden ja ymmärtämisen edistämisestä. Ihmisoikeuksien edistämisen keinoja ovat ihmisoikeuskasvatus ja -koulutus, laajempi tiedon välittäminen ihmisoikeuksista mukaan lukien tiedonvälittäminen tiedotusvälineiden avulla, julkaisujen levittäminen, tilaisuuksien järjestäminen ja erilaiset yhteisölliset aloitteet ja toiminnot.

Ihmisoikeusinstituutioiden suojelutehtävän tarkoituksena on tunnistaa ja tutkia ihmisoikeusloukkauksia sekä tarjota oikeussuojaa uhreille. Suojelutehtävän ei ole tarkoitus korvata, vaan täydentää olemassa olevia muita kansallisia oikeussuojakeinoja. Suojelun keinoja on muun muassa oma-aloitteinen tutkinta ja tarkastustoiminta epäillyistä ihmisoikeusloukkauksista, yksilökanteluiden käsittely ja niihin liittyvien suositusten antaminen.

#### Suojelu

Suomen kansallisen ihmisoikeusinstituution toimintatapa ja työnjako vammaisyleissopimuksen toimeenpanon edistämisessä, valvonnassa ja seurannassa muotoutuu sen eri osille lailla säädetyistä tehtävistä ja toimintatavoista. Näin ollen samaa tehtävää toteutetaan eri tavoilla ja erilaisista lähtökohdista toisiaan täydentäen.

Eduskunnan oikeusasiamies toteuttaa vammaissopimuksen täytäntöönpanon suojelua lakisääteisessä valvontatehtävässään. Perustuslain 109 §:n mukaan oikeusasiamiehen on valvottava, että tuomioistuimet ja muut viranomaiset sekä virkamiehet, julkisyhteisön työntekijät ja muut julkista tehtävää hoitaessaan noudattavat lakia ja täyttävät velvollisuutensa. Lisäksi pykälässä todetaan, että tehtäväänsä hoitaessaan oikeusasiamies valvoo perusoikeuksien ja ihmisoikeuksien toteutumista.

Eduskunnan oikeusasiamiehen viranomaistoimintaan kohdistuva laillisuusvalvonta toteutuu suurelta osin kanteluiden kautta. Oikeusasiamiehestä annetun lain 10 §:n mukaan oikeusasiamiehellä on laillisuusvalvontaa suorittaessaan ja puutteita havaitessaan mahdollisuus saattaa valvottavan tietoon käsityksensä lain mukaisesta menettelystä taikka kiinnittää valvottavan huomiota hyvän hallintotavan vaatimuksiin tai perus- ja ihmisoikeuksien toteutumista edistäviin näkökohtiin. Ankarimmat toimenpiteet, joilla havaittuun epäkohtaan voidaan puuttua, ovat virkasyytteen nostaminen ja huomautuksen antaminen. Tyypillisimmin oikeusasiamies vaikuttaa viranomaistoimintaan käsitysten kautta, jotka voivat olla joko moittivia tai ohjaavia.

Oikeusasiamies on toimivaltainen ottamaan asian tutkittavakseen myös omana aloitteena, ilman yksittäistä kantelua. Lisäksi oikeusasiamies toteuttaa valvontaa tekemällä tarkastuksia laillisuusvalvontansa piirissä oleviin kohteisiin. Vammaisyleissopimuksen suojelun näkökulmasta keskeisiä tarkastuskohteita ovat muun muassa vammaisten asumisyksiköt ja niistä erityisesti sellaiset kohteet, joissa on mahdollisuus rajoittaa esimerkiksi liikkumisvapautta.

Ihmisoikeuskeskus ei toteuta laillisuusvalvontaa eikä hoida yksittäistapauksia, mutta täydentää oman lakisääteisen tehtävänsä puitteissa myös suojelutehtävää. Puhtaasti yksityiset tahot ovat oikeusasiamiehen toimivallan ulkopuolella, joten vammaissopimuksen toimeenpanon suojelu, edistäminen ja seuranta jäävät tältä osin Ihmisoikeuskeskuksen tehtäväkentälle. Suojelu on epäsuoraa, koska keskus ei käsittele yksittäiskanteluita. Tästä syystä myös yhteistyö syrjintäkieltoa yksityisissä palveluissa valvovan yhdenvertaisuusvaltuutetun ja syrjintäkieltoa työelämässä valvovien työsuojeluviranomaisten kanssa on tärkeää. Ihmisoikeuskeskuksen lakisääteisistä tehtävistä vammaisten henkilöiden oikeuksien toteutumisen suojeluun soveltuvat muun muassa selvitysten laatiminen perus- ja ihmisoikeuksien toteutumisesta ja aloitteiden sekä lausuntojen tekeminen perus- ja ihmisoikeuksien edistämiseksi ja toteuttamiseksi. Lisäksi vammaisten henkilöiden oikeustietoisuuden parantaminen olemassa olevista oikeussuojakeinoista on tärkeä osa oikeuksien suojelemista.

#### Edistäminen

Ihmisoikeuskeskusta perustettaessa lähtökohta oli, että sille säädetään sellaisia perus- ja ihmisoikeuksien edistämistehtäviä, joita ei tuolloin hoidettu riittävässä laajuudessa tai koordinoidusti. Tästä syystä Ihmisoikeuskeskuksella on eduskunnan oikeusasiamiestä yleisempiä lakisääteisiä edistämistehtäviä. Ihmisoikeuskeskuksen lakisääteiset edistämistehtävät ovat:

* perus- ja ihmisoikeuksia koskevan tiedotuksen, kasvatuksen, koulutuksen ja tutkimuksen sekä näihin liittyvän yhteistyön edistäminen,
* aloitteiden sekä lausuntojen antaminen perus- ja ihmisoikeuksien edistämiseksi ja toteuttamiseksi,
* perus- ja ihmisoikeuksien edistämiseen ja turvaamiseen liittyvään eurooppalaiseen ja kansainväliseen yhteistyöhön osallistuminen ja
* muista vastaavista perus- ja ihmisoikeuksien edistämiseen ja toteuttamiseen liittyvistä tehtävistä huolehtiminen.

Ihmisoikeuskeskuksen toiminnassa on ollut vahvasti esillä perus- ja ihmisoikeuskasvatuksen edistäminen ja siihen liittyvän koulutusmateriaalin tuottaminen. Vammaissopimuksen toimeenpanon edistäminen linkittyy myös hyvin tähän toimintamalliin, mutta samalla edistämistä toteutetaan muilla vakiintuneilla toimintatavoilla, kuten sähköisen tiedotuksen, tilaisuuksien, selvitysten, julkaisujen ja tutkimusten sekä aloitteiden ja lausuntojen kautta.

Edistämistehtävä näkyy oikeusasiamiehen toiminnassa muun muassa siten, että oikeusasiamies ei arvioi kanteluasioissa ainoastaan viranomaisten toiminnan laillisuutta vaan myös sitä, olisivatko viranomaiset jollakin muulla tavalla toimimalla voineet paremmin edistää perus- ja ihmisoikeuksien toteutumista. Tämä toimintatapa on edistämistä, sillä sen tarkoituksena ei ole ainoastaan tarjota suojaa oikeudenloukkauksia vastaan yksittäistapauksissa, vaan laajemmin valistaa ja opastaa viranomaisia toimimaan perus- ja ihmisoikeuksia kunnioittavalla tavalla.

Oikeusasiamies antaa myös lainsäädännön kehittämiseksi esityksiä, jotka liittyvät tyypillisesti perus- ja ihmisoikeuksien toteutumiseen. Lisäksi oikeusasiamiehen toimintakertomus ja muu tiedottaminen ovat tapoja, joilla oikeusasiamies ilmaisee käsityksiään viranomaistoiminnan laillisuudesta sekä hyvän hallinnon ja perus- ja ihmisoikeuksien toteutumisesta eduskunnalle ja laajemmalle yleisölle.

#### Seuranta

Vammaisyleissopimuksen seurannan tavoitteena on selvittää, miten hyvin vammaisten ihmisten oikeudet toteutuvat muodollisesti ja tosiasiallisesti. Seuranta tarkoittaa vammaisyleissopimuksen sopimusvelvoitteiden käytännön toteutumiseen liittyvän tiedon kokoamista ja jatkokäyttöä siten, että sopimusvelvoitteiden toimeenpanossa havaitut ongelmat ja puutteet korjattaisiin. Seurantatoimenpiteitä ovat muun muassa:

* tiedonkeruu liittyen sopimusvelvoitteiden toimenpanoon
* tiedonkeruu liittyen yksittäisiin sopimusrikkomuksiin
* rikkomusten ja puutteiden raportointi vammaissopimusta valvovalle komitealle
* komitean antamien suosituksien toteuttamisen seuranta

Kansallisen ihmisoikeusinstituution itsenäinen asema on tärkeässä roolissa seurantatehtävässä. Esiin nousevat puutteet vammaisten henkilöiden oikeuksien tosiasiallisessa toteutumisessa saattavat olla ristiriidassa valtion omien näkemysten kanssa. Valtion toteuttamia toimenpiteitä liittyen vammaisyleissopimuksen velvoitteisiin ja toimenpiteiden tuloksiin on tarvittaessa voitava arvioida kriittisesti.

Vammaissopimuksen täytäntöönpanoon liittyvien tehtävien kohdalla työnjako oikeusasiamiehen ja Ihmisoikeuskeskuksen välillä on selkeärajaisin seurannan osalta. Toisin kuin Ihmisoikeuskeskuksella oikeusasiamiehellä ei ole ihmis- ja perusoikeuksien yleisempää seuraamisvelvoitetta, johon kuuluu esimerkiksi ihmisoikeustutkimus ja raportointi kansallisesta perus- ja ihmisoikeustilanteesta. Oikeusasiamiehen voidaan kuitenkin nähdä toteuttavan seurantaa arvioimalla kanteluiden ja tarkastusten kautta tietoonsa tulleita laajempia sopimuksen täytäntöönpanoon liittyviä ongelmia ja esittämällä niistä oman käsityksensä.

Ihmisoikeuskeskus toteuttaa seurantatehtävää muun muassa keräämällä tietoa ja tekemällä selvityksiä liittyen vammaisten ihmisten oikeuksien tosiasialliseen toteutumiseen. Lisäksi Ihmisoikeuskeskus osallistaa seurantaan ja muuhun toimintaansa vammaiskentän toimijoita muun muassa vammaisten henkilöiden ihmisoikeuskomitean kautta. Seurantaa pyritään myös ajan myötä kehittämään. Seurantaindikaattorien osalta kehitystyötä tehdään yhteistyössä muiden viranomaistoimijoiden kanssa.

#### Osallistaminen

Vammaissopimuksen 33 artiklan 3 kohdan mukaan sopimusosapuolien on osallistettava vammaissopimuksen toimeenpanon seurantaan vammaiset henkilöt ja heitä edustavat järjestöt. Osallistamista varten Ihmisoikeuskeskuksen ihmisoikeusvaltuuskunnan alaisuuteen on perustettu pysyvä vammaisjaosto, vammaisten henkilöiden ihmisoikeuskomitea. Komitea piti järjestäytymiskokouksensa 19.10.2016.

Ihmisoikeusvaltuuskunnan työjärjestyksen mukaan vammaisten henkilöiden ihmisoikeuskomitea voi tehdä esityksiä ja esittää näkemyksiään eduskunnan oikeusasiamiehelle ja Ihmisoikeuskeskukselle siitä, miten ne voisivat vammaisten henkilöiden oikeuksien toteutumista ja sopimuksen täytäntöönpanotehtävien hoitamista kehittää. Komitea voi myös esittää ihmisoikeusvaltuuskunnalle käsiteltäväksi vammaisten henkilöiden oikeuksiin liittyviä kysymyksiä ja tehdä esityksiä valtuuskunnan päätettäväksi. Vastavuoroisesti oikeusasiamies ja Ihmisoikeuskeskus voivat pyytää komitealta asiantuntija-apua heille kuuluvien vammaisyleissopimuksen täytäntöönpanotehtävien hoitamiseksi.

Vammaisten henkilöiden ihmisoikeuskomitea ei ole ainoa tapa, jolla Ihmisoikeuskeskus ja eduskunnan oikeusasiamies osallistavat vammaisia henkilöitä ja heitä edustavia järjestöjä. Erityisesti Ihmisoikeuskeskus tekee kahdenkeskistä tiedonvaihtoa ja yhteistyötä myös muiden vammaiskentän toimijoiden kanssa. Vammaisten henkilöiden osallistamista toteutetaan myös järjestämällä kuulemisia.

### Toimintatapana yhteistyö

Ihmisoikeuskeskuksen tavoitteena on vakiinnuttaa keskuksen oma edistämistyö ja vammaisten ihmisten oikeuksien toteutumisen seuranta vammaiskentällä lisäarvoa tuottavaksi toiminnaksi. Rinnakkain tämän tavoitteen kanssa kulkee vammaiskentän eri toimijoiden välisen yhteistyön tehostaminen. Toiminnan painopisteet liittyvät vammaisyleissopimuksen keskeisiin yleisiin periaatteisiin: yhdenvertaisuuteen, osallisuuteen ja itsemääräämisoikeuteen. Näiden osalta Ihmisoikeuskeskuksella on seuraavat tavoitteet:

* vammaisten henkilöiden yhteiskunnallisen osallisuuden lisääminen ja parantaminen (työelämä ja esteettömyys, rakennettu ympäristö ja digitalisaatio)
* vammaisten henkilöiden aktiivisen oikeustietoisuuden parantaminen
* tietoisuuden lisääminen vammaisten henkilöiden itsemääräämisoikeudesta
* vammaiskentän toimijoiden tietoisuuden, mahdollisuuksien ja osaamisen parantaminen, jotta he voivat vaikuttaa ja osallistua heitä koskevaan päätöksentekoon
* laadukkaan tiedon tuottaminen liittyen vammaisten henkilöiden oikeuksien tosiasialliseen toteutumiseen

Näitä tavoitellaan Ihmisoikeuskeskuksen lakisääteisten tehtävien koko kirjolla, kuten koulutuksella, tiedotuksella, tutkimuksilla ja selvityksillä sekä aloitteilla ja lausunnoilla. Toiminnassa pyritään välttämään päällekkäisyyksiä muiden toimijoiden kanssa, mutta yhteistyötä hyödynnetään aina kun mahdollista, jotta toiminnan tuloksellisuus ja vaikuttavuus olisivat mahdollisimman suuret.

Ihmisoikeuskeskuksen toiminnalleen asettamiin tavoitteisiin pääseminen edellyttää yhteistyötä ja vammaiskentän erilaisten toimijoiden osallistamista. Vammaiskentän osaamisen täysimääräiseksi hyödyntämiseksi on tärkeää, että toimintoihin haetaan laajempaa osallistumispohjaa ja vammaisten henkilöiden kokemusosaamista. Vammaisten henkilöiden ihmisoikeuskomitea toimii tärkeänä kanavana, mutta samalla yhteistyötä on kehitettävä ja koordinoitava myös muiden vammaiskentän järjestö- ja viranomaistoimijoiden kanssa.

Yhteistyötä eduskunnan oikeusasiamiehen kanssa kehitetään koordinoidusti ja suunnitelmallisesti. Tätä tarkoitusta varten kansliaan nimettiin vammaistiimi 9.12.2016. Tiimin tehtävänä on muun muassa kartoittaa kansallisen rakenteen tehtävän sisältöä oikeusasiamiehen kansliassa ja Ihmisoikeuskeskuksessa, pohtia yhteistyön ja osallistamisen keinoja ihmisoikeusvaltuuskunnan vammaisjaoston kanssa, suunnitella ja valmistella yleissopimuksen mukaisten tehtävien toteuttamista eri tavoin ja kartoittaa yhteistyötä eri viranomaisten ja järjestöjen kanssa.

Yhteistyön on oltava keskiössä myös muiden 33 artiklassa määriteltyjen toimijoiden kohdalla. Erityisen tärkeää on viranomaisten yhteistyö vammaisten henkilöiden kanssa heidän osallistamisekseen, esimerkiksi kun tehdään lainvalmistelutyötä. Vammaisyleissopimuksen voimaantulon johdosta yhteistyötä ja osallistamismenettelyä on tarpeen kehittää vuorovaikutteisempaan suuntaan.

Ihmisoikeuskeskuksen kansainvälisessä ja eurooppalaisessa yhteistyössä tavoitellaan erityisesti syvempää ammatillista osaamista, kokemusten vaihtoa ja hyvien käytänteiden identifioimista. Koska Suomi ratifioi vammaisyleissopimuksen verrattain myöhään, monessa muussa valtiossa sopimusvelvoitteita on toteutettu jo pidempään. Tästä syystä kansainvälisestä yhteistyöstä on paljon apua yleissopimuksen täytäntöönpanon edistämisessä ja seurannassa.

Kansainvälisessä yhteistyössä keskeisiä yhteistyökumppaneita ovat YK, Euroopan neuvosto ja Euroopan unionin perusoikeusvirasto sekä kansallisten ihmisoikeusinsituutioiden maailmanliitto (GANHRI) ja eurooppalaisten ihmisoikeusinstituutioiden verkosto (ENNHRI). Jälkimmäisen verkoston osalta erityisen arvokasta on sen CRPD-työryhmän puitteissa tehtävä yhteistyö. Lisäksi kansainväliseen yhteistyöhön kuuluu kiinteästi vammaisten henkilöiden oikeuksien komitean työn seuraaminen ja hyödyntäminen.

# OSA III: Ajankohtaista ihmisoikeuksista

## 1 Suomen sopimusratifiointien edistyminen

**YK:n yleissopimus vammaisten henkilöiden oikeuksista**

Suomi allekirjoitti YK:n vammaisten henkilöiden oikeuksien yleissopimuksen ja sen yksilö- ja ryhmävalitukset mahdollistavan valinnaisen pöytäkirjan vuonna 2007. Eduskunta hyväksyi sopimuksen ja valinnaisen pöytäkirjan maaliskuussa 2015, mutta eduskunnan päätöksen mukaan ratifioinnin loppuunsaattaminen edellytti, että kansallinen lainsäädäntö saatettaisiin sopimuksen 14 artiklan (henkilön vapaus ja turvallisuus) mukaiseksi. Artiklan voimaansaattaminen edellytti muutoksia vammaisten henkilöiden itsemääräämisoikeuteen kohdistuvien rajoitusten sääntelyyn.

Lokakuussa 2015 eduskunnalle annettiin hallituksen esitys kehitysvammaisten erityishuollosta annetun lain muuttamisesta, jonka tarkoituksena oli ratifioinnin mahdollistavien lakimuutosten voimaansaattaminen. Eduskunta hyväksyi lakimuutokset 10.5.2016, ja Suomi talletti yleissopimusta ja sen valinnaista pöytäkirjaa koskevan ratifioimiskirjan YK:n pääsihteerin huostaan 11.5.2016. Yleissopimus ja sen valinnainen pöytäkirja tulivat Suomen osalta kansallisesti voimaan 10.6.2016.

**YK:n lapsen oikeuksien sopimuksen valinnainen pöytäkirja valitusmenettelystä**

Eduskunta hyväksyi lokakuussa 2015 YK:n lapsen oikeuksien sopimuksen kolmannen valinnaisen pöytäkirjan, joka antaa yksilöille ja henkilöryhmille mahdollisuuden tehdä valituksia lapsen oikeuksien komitealle. Pöytäkirja tuli Suomen osalta voimaan 12.2.2016.

Pöytäkirjassa tunnustetaan lapsen oikeuksien komitean toimivalta ottaa vastaan yksilövalituksia yleissopimuksen sekä sen lasten osallistumista aseellisiin selkkauksiin ja lasten myyntiä, lapsiprostituutiota ja lapsipornografiaa koskevien valinnaisten pöytäkirjojen väitetyistä loukkauksista. Pöytäkirjassa määrätään myös komitean aloitteesta tapahtuvasta vakavien ja järjestelmällisten loukkausten tutkintamenettelystä. Lisäksi Suomi tunnusti komitean toimivallan tutkia sopimusvaltioiden toisista sopimusvaltioista tekemiä valituksia.

**Kansainvälisen työjärjestön itsenäisten maiden alkuperäis- ja heimokansoja koskeva yleissopimus ja pohjoismainen saamelaissopimus**

Kansainvälinen työjärjestö (ILO) hyväksyi alkuperäis- ja heimokansojen oikeuksia koskevan yleissopimuksen nro 169 vuonna 1989. Sopimuksen ratifiointia koskenut hallituksen esitys annettiin eduskunnalle marraskuussa 2014. Esitys kuitenkin vedettiin eduskunnan käsittelystä maaliskuussa 2015 sen jälkeen, kun hallituksen esitys saamelaiskäräjälain tarkistamiseksi peruutettiin valtioneuvoston istunnossa. Esitys sisälsi muun muassa saamelaiskäräjälaissa olevaa saamelaisen määritelmää tarkentavia säännöksiä, mutta eduskunta hylkäsi ehdotetun tarkennuksen. Koska määritelmän tarkentaminen oli hallituksen esityksen keskeinen osa, edellytykset saamelaiskäräjälain ja siten myös ILO 169 -sopimusta koskeneen hallituksen esityksen hyväksymiselle raukesivat.

ILO 169 -sopimuksen ratifiointia pidettiin vireillä eduskunnassa myös vuoden 2016 aikana, jolloin toteutettiin valtioneuvoston tilaama, kansainvälistä vertailua sisältävä tutkimus saamelaisten oikeuksien toteutumisesta. Tutkimuksessa selvitettiin saamelaismääritelmää kansainvälisen oikeuden sekä korkeimman hallinto-oikeuden tapauskäytännön valossa sekä maa- ja osallistumisoikeuksiin liittyviä kysymyksiä. Sen yhtenä tarkoituksena on tarjota tietoa ILO 169 -sopimuksen ratifiointia koskeviin kysymyksiin. Tutkimus julkaistiin tammikuussa 2017.

Saamelaiskäräjälaki on tarkoitus uudistaa kuluvan hallituskauden aikana. Uudistuksessa huomioidaan myös pohjoismainen saamelaissopimus, josta saavutettiin joulukuussa alustava sovinto neuvotteluosapuolten, eli Suomen, Ruotsin ja Norjan valtuuskuntien kesken. Jokaisen maan neuvotteluvaltuuskuntaan kuului Saamelaiskäräjien edustaja kyseisestä maasta ja kunkin maan Saamelaiskäräjien pitää hyväksyä sopimus ennen kuin valtio allekirjoittaa sen. Sopimuksen tarkoituksena on, että saamelaiset voivat säilyttää, harjoittaa ja kehittää kulttuuriaan, kieliään ja yhteiskuntaelämäänsä niin, että valtionrajat häiritsevät tätä mahdollisimman vähän.

**YK:n kansainvälinen yleissopimus kaikkien ihmisten suojelemiseksi tahdonvastaiselta katoamiselta**

Suomi allekirjoitti YK:n tahdonvastaisesti kadonneiden henkilöiden oikeuksia koskevan sopimuksen vuonna 2007. Ulkoasiainministeriön mukaan ratifiointi edellyttää muutoksia rikoslakiin. Hallituksen esitys oli määrä antaa eduskunnalle alun perin syksyllä 2015, mutta esityksen antaminen on viivästynyt. Esitys pyritään antamaan kuluvan hallituskauden aikana.

## 2 Suomen määräaikaisraportit

Valtiolla on velvollisuus raportoida määräajoin ihmisoikeussopimusten toimeenpanosta niiden noudattamista valvoville komiteoille. YK:n ihmisoikeussopimusten valvontaelimet ovat asteittain siirtymässä yksinkertaistettuun raportointimenettelyyn (*Simplified Reporting Procedure).* Yksinkertaistetulla menettelyllä kevennetään valtioiden raportointitaakkaa ja kohdennetaan raporttien sisältöä.

Vuonna 2016 Suomi hyväksyi yksinkertaistetun raportointimenettelyn kansalaisoikeuksia ja poliittisia oikeuksia koskevan kansainvälisen yleissopimuksen täytäntöönpanosta. Aiemmin Suomi on hyväksynyt raportointimenettelyn YK:n kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen osalta.

Toimintavuonna Suomi raportoi Euroopan sosiaalisten oikeuksien komitealle terveyteen ja sosiaaliturvaan liittyvistä asioista. YK-komiteoille ei annettu määräaikaisraportteja. YK:n ihmisoikeuskomitealle toimitettiin vastaukset erityiseen seurantaan nostetuista suosituksista, jotka koskivat turvapaikanhakijoita ja maahanmuuttoasioita, pidätetyn vangitsemista sekä saamelaisten päätöksentekovaltaa ja osallistumista. Myös YK:n naisten syrjinnän poistamista käsittelevälle komitealle annettiin vastaukset erityiseen seurantaan nostettuihin suosituksiin, joita käsitellään tarkemmin alla.

Suomen sopimusvelvoitteiden toteutumista käsiteltiin seuraavissa kansainvälisissä elimissä:

**Euroopan rasismin ja suvaitsemattomuuden vastainen komissio**

Euroopan rasismin ja suvaitsemattomuuden vastainen komissio (ECRI) julkaisi kesäkuussa Suomea koskevat päätelmät, joissa se arvioi, miten Suomi on pannut täytäntöön komission vuonna 2013 antamia ja erityiseen seurantaan nostamia suosituksia. Komitea piti hyvänä sitä, että yhdenvertaisuuslain uudistuksen myötä yhdenvertaisuusvaltuutettu (ent. vähemmistövaltuutettu) sekä yhdenvertaisuus- ja tasa-arvolautakunta (ent. syrjintälautakunta) voivat käsitellä laajemmin eri syrjintäperusteita koskevia tapauksia. Komitea kiinnitti kuitenkin huomiota siihen, että valtuutettu ei voi omasta aloitteestaan viedä tapauksia tuomioistuimen käsiteltäväksi. Lisäksi, toisin kuin ECRI suositti, yhdenvertaisuus- ja tasa-arvolautakunta ei voi määrätä syrjinnän uhreille hyvitystä. Rasististen toimien valvontaan tähtäävien toimenpiteiden tehostamista koskeneen suosituksen ECRI katsoi toteutuneen täysin, sillä sen mukaan poliisit sekä syyttäjät saavat viharikoksia koskevaa koulutusta ja lisäksi viharikosten kirjaamista, tilastoimista ja seurantaa on tehostettu.

**YK:n naisten syrjinnän poistamista käsittelevä komitea**

Naisten syrjinnän poistamista käsittelevä komitea arvioi heinäkuussa tiettyjen vuonna 2014 annettujen loppupäätelmien täytäntöönpanoa. Komitea katsoi, että sen antamaa suositusta riittävän rahoituksen osoittamisesta naisiin kohdistuvan väkivallan vähentämisen ohjelmalle ei ollut pantu täytäntöön. Komitean mukaan Suomi ei myöskään ollut ryhtynyt konkreettisiin toimiin kiristääkseen rangaistuksia seksuaalisista teoista, jotka on tehty valta-asemaa käyttämällä ja ilman suostumusta. Kiitosta Suomi sai Euroopan neuvoston naisiin kohdistuvan väkivallan ja perheväkivallan ehkäisemistä ja torjumista koskevan yleissopimuksen (Istanbulin sopimus) ratifioinnista.

**Euroopan neuvoston kansallisten vähemmistöjen suojelua koskevan puiteyleissopimuksen soveltamista tutkiva neuvoa-antava komitea**

Euroopan neuvoston neuvoa-antava komitea julkaisi lokakuussa raportin kansallisia vähemmistöjä koskevan puiteyleissopimuksen täytäntöönpanosta Suomessa. Komitean mukaan esimerkiksi saamelaisten kulttuurioikeudet ja romanilasten mahdollisuudet koulunkäyntiin ovat parantuneet, mutta saamelaisten maa- ja vesioikeudet tulisi määritellä valtiollisella tasolla yhdessä saamelaisten kanssa. Suomen tulisi myös varmistaa, että ruotsin kielen asema säilyy näkyvänä osana suomalaista yhteiskuntaa. Lisäksi komitea varoitti, että voimistuva vihapuhe politiikassa ja sosiaalisessa mediassa vaikuttaa kansallisiin vähemmistöihin. Raportti käsitellään myös Euroopan neuvoston ministerikomiteassa.

**YK:n kidutuksen vastainen komitea**

YK:n kidutuksen vastainen komitea hyväksyi marraskuussa loppupäätelmät Suomen 7.määräaikaisraportista, joka koskee kidutuksen vastaisen sopimuksen täytäntöönpanoa. Suomelle annettiin lukuisia suosituksia, jotka koskivat muun muassa tutkintavankien säilyttämistä poliisin pidätystiloissa, turvapaikanhakijoiden oikeusturvaa sekä kidutuksen uhrien tunnistamista turvapaikkaprosessissa. Suomea huomautettiin myös toistamiseen paljuselleistä ja alaikäisten vankien säilyttämisestä yhdessä aikuisten vankien kanssa. Komitea kiitti Suomea eduskunnan oikeusasiamiehen asettamisesta kansalliseksi kidutuksen vastaiseksi valvontaelimeksi, mutta kiinnitti erityistä huomiota valvontaelimen resursseihin.

**Sosiaalisten oikeuksien komitea**

Euroopan sosiaalisten oikeuksien komitea hyväksyi joulukuussa loppupäätelmät Suomen vuonna 2015 antamasta raportista, jonka teemana oli raportointikierroksen mukaisesti työllisyys, koulutus ja yhtäläiset mahdollisuudet. Suomi sai kiitosta siitä, että ulkomaan kansalaisen on nykyisin helpompaa saada suomalainen henkilötunnus, sillä nyt sen voi saada ensimmäisen oleskeluluvan myöntämisen yhteydessä. Komitea huomautti Suomea ETA-alueen ulkopuolelta tulevan opiskelijan opintotuen myöntämisen rajoituksista ja laittomista irtisanomisista saatavien korvausten alhaisuudesta tietyissä tapauksissa. Lisäksi komitean mukaan mahdollisuus työsuhteen palauttamiseksi, mikäli työntekijä on irtisanottu laittomasti, tulisi määritellä laissa.

## 3 Suomea koskevat ihmisoikeusvalitukset kansainvälisille lainkäyttö- ja tutkintaelimille

Ihmisoikeusvalituksia käsitellään YK:n ja Euroopan neuvoston alaisissa lainkäyttö- ja tutkintaelimissä. Sopimusvaltion oikeudenkäyttöpiirissä oleva henkilö, tai joissakin tapauksissa ryhmä, voi tehdä valituksen lainkäyttö- tai tutkintaelimelle, jos sopimusvaltio on tunnustanut sen toimivallan. Suomea koskevia ihmisoikeusvalituksia voivat käsitellä seuraavat tahot:

* Euroopan ihmisoikeustuomioistuin (EIT)
* Euroopan sosiaalisten oikeuksien komitea
* YK:n ihmisoikeuskomitea
* YK:n kidutuksen vastainen komitea
* YK:n naisten syrjinnän poistamista käsittelevä komitea
* YK:n rotusyrjinnän poistamista käsittelevä komitea
* YK:n taloudellisten, sosiaalisten ja sivistyksellisten oikeuksien komitea
* YK:n lapsen oikeuksien komitea (12.2.2016 alkaen)
* YK:n vammaisten henkilöiden oikeuksien komitea (10.6.2016 alkaen)

Euroopan ihmisoikeussopimuksen noudattamista valvovassa Euroopan ihmisoikeustuomioistuimessa kirjattiin vuonna 2016 Suomea vastaan 196 uutta valitusta. Valitus jätettiin tutkimatta tai poistettiin juttulistalta 157 Suomea koskeneessa tapauksessa.

EIT antoi yhden Suomea koskevan tuomion, jossa todettiin Suomen loukanneen valittajan sananvapautta. Valittaja oli tuomittu kunnianloukkauksesta sakkorangaistukseen, koska hän oli esittänyt sosiaalityöntekijälle huolensa siitä, että hänen noin kolmevuotiaan lapsensa isä olisi käyttänyt lasta seksuaalisesti hyväkseen. Äidin epäilyn perusteella oli jo aiemmin suoritettu esitutkinta, jossa ei löytynyt näyttöä epäilyn tueksi. EIT:n mukaan tapauksessa oli keskeistä se, että hyvässä uskossa lapsen edun mukaisesti toimivan henkilön ei tarvitse pelätä rikosoikeudellisia seuraamuksia kertoessaan huolestaan sosiaali- ja terveysviranomaisille. Lisäksi huomionarvoista oli, että lapsen äiti oli kertonut huolestaan viranomaiselle, jolla on salassapitovelvollisuus. Tapaukseen ei liittynyt sellaista painavaa yhteiskunnallista tarvetta, joka olisi oikeuttanut valittajan sananvapauden loukkauksen.

Euroopan sosiaalisen peruskirjan täytäntöönpanoa valvova Euroopan neuvoston sosiaalisten oikeuksien komitea vastaanotti kaksi Suomea koskevaa kantelua vuonna 2016. Komiteassa on vireillä myös yksi vuonna 2014 tehty kantelu pitkäaikaistyöttömien taloudellisesta tilanteesta.

Tammikuussa 2017 komitea julkaisi kaksi vuoden 2016 puolella hyväksyttyä päätöstä järjestökanteluihin, jotka koskivat oikeutta suojeluun työsuhteen päättämisen yhteydessä. Ensimmäisessä kantelussa oli kyse siitä, mahdollistaako nykyinen lainsäädäntö irtisanomisen liian kevein perustein. Komitea ei todennut rikkomusta, koska se on jo aiemmissa Suomelle antamissaan päätelmissä todennut käytännön olevan sosiaalisen peruskirjan mukainen. Toisen kantelun perusteella todettiin rikkomus. Kantelu koski laittomista irtisanomisista annettavien korvausten riittävyyttä sekä mahdollisuutta työsuhteen palauttamiseen laittomaksi todetun irtisanomisen jälkeen. Komitea on kiinnittänyt myös näihin asioihin huomioita Suomea koskevissa päätelmissään, joista kerrotaan tarkemmin III-osan luvussa 2.

YK:n sopimusvalvontaelimet eivät antaneet vuoden 2016 aikana Suomea koskevia ratkaisuja. Sekä naisten syrjinnän poistamista käsittelevässä komiteassa että lapsen oikeuksien komiteassa tulivat vireille lapsen huostaanottoa ja tapaamisoikeutta koskevat valitukset. Rotusyrjinnän poistamista käsittelevässä komiteassa puolestaan tuli vireille saamelaismääritelmää koskeva valitus.

## 4 Lainsäädännöstä

Tässä luvussa kuvataan joitakin vuoden 2016 aikana voimaantulleita lakiuudistuksia ja -muutoksia ja eduskunnan käsittelyyn tuotuja hallituksen esityksiä. Kyseisistä esityksistä ja laeista on kerrottu Ihmisoikeuskeskuksen kotimaan katsauksissa tai niitä on muuten seurattu Ihmisoikeuskeskuksessa.

**Ulkomaalaislain muutokset**

Vuoden 2016 aikana sekä vuoden 2017 alussa ulkomaalaislakiin tehtiin useita muutoksia. Humanitaarinen suojelu poistui oleskeluluvan myöntämisen perusteista, turvapaikanhakijoiden oikeusturvaa kavennettiin ja perheenyhdistämisen edellytyksiä tiukennettiin. Lisäksi lakiin lisättiin säännökset asumisvelvollisuutta sekä lapsen asumisvelvollisuutta koskevista uusista turvaamistoimista.

Ennen humanitaarista suojelua koskeneen muutoksen voimaantuloa kansainvälistä suojelua hakeneelle voitiin myöntää oleskelulupa humanitaarisen suojelun perusteella, jos edellytyksiä turvapaikan tai toissijaisen suojelun antamiselle ei ollut. Tällöin edellytettiin, että hakija ei voi palata kotimaahansa tai pysyvään asuinmaahansa siellä vallitsevien levottomuuksien, huonon ihmisoikeus- tai turvallisuustilanteen, huonon humanitaarisen tilanteen tai vastaavien olosuhteiden vuoksi.

Turvapaikanhakijoiden oikeusturvassa tapahtui merkittävä muutos, kun turvapaikkapuhuttelussa oikeusapulain mukaista oikeusapua on vastedes mahdollista saada ainoastaan erityisen painavasta syystä tai mikäli turvapaikanhakija on alaikäinen. Lisäksi turvapaikkapäätöksiä koskevia valitusaikoja hallinto-oikeuteen ja korkeimpaan hallinto-oikeuteen lyhennettiin ja korkeimman hallinto-oikeuden myöntämän valitusluvan edellytyksiä rajattiin. Jatkossa säilöönotetun ulkomaalaisen on itse pyydettävä säilöönottopäätöksen uudelleenkäsittelyä käräjäoikeudessa.

Perheenyhdistämisiä puolestaan vaikeutti toimeentuloedellytyksen ulottaminen myös kansainvälistä tai tilapäistä suojelua saavien perheenjäseniin. Edellytystä ei kuitenkaan sovelleta, mikäli perheenyhdistämistä koskeva hakemus on jätetty kolmen kuukauden kuluessa oleskelulupapäätöksen tai pakolaiskiintiöön pääsyä koskevan tiedon saamisesta.

Asumisvelvollisuuteen vuoden 2017 alussa tehtyjen muutosten myötä kansainvälistä suojelua hakevalle ulkomaalaiselle voidaan määrätä velvollisuus, mikäli muut turvaamistoimet eivät riitä, asua nimetyssä vastaanottokeskuksessa ja ilmoittautua siellä yhdestä neljään kertaan vuorokaudessa, jos se on välttämätöntä maahantulon tai maassa oleskelun edellytysten selvittämiseksi tai maasta poistamisen varmistamiseksi. Lapsen asumisvelvollisuus voidaan määrätä säilöönoton edellytysten täyttyessä ilman huoltajaa olevalle, kansainvälistä suojelua hakeneelle 15 vuotta täyttäneelle lapselle, jonka saama maastapoistamispäätös on tullut täytäntöönpanokelpoiseksi.

**Uudistukset todisteluun yleisissä tuomioistuimissa**

Oikeudenkäynnissä tapahtuvaa todistelua koskevat säännökset uudistuivat vuoden alussa. Rikosasioista oikeudenkäynnissä annettuun lakiin tehtiin muutos, jonka myötä eräissä vakavimmissa rikoksissa todistajan henkilöllisyys voidaan salata. Anonyymi todistaminen on mahdollista esimerkiksi henkirikosta, törkeää huumausainerikosta, törkeää ryöstöä, ihmiskauppaa ja törkeää paritusta koskevissa jutuissa. Henkilöllisyyden salaamisen tulee olla välttämätöntä todistajan tai hänen läheisensä suojaamiseksi henkeen tai terveyteen kohdistuvalta vakavalta uhalta. Lisäksi oikeudenkäymiskaareen lisättiin nimenomainen kielto siitä, ettei tuomioistuin saa hyödyntää kiduttamalla saatua todistetta.

**EU:n uhridirektiivi ja kansalliset lainsäädäntömuutokset**

Maaliskuussa astui voimaan lainsäädäntömuutoksilla täytäntöönpantava EU:n niin sanottu uhridirektiivi. Uudistuksen myötä muun muassa poliisin ilmoitusvelvollisuutta uhrin oikeuksista esitutkinnassa ja oikeudenkäynnissä laajennetaan. Uhrille on myös ilmoitettava mahdollisuudesta saada tukea ja suojelua. Uhrilla on lisäksi halutessaan oikeus saada ilmoitus rikoksen tekijän vapauttamisesta, mikäli kyseessä on ollut henkeen, terveyteen, vapauteen tai rauhaan kohdistunut rikos, tai seksuaalirikos. Edellytyksenä on, ettei ilmoittamisesta arvioida aiheutuvan vaaraa vapautettavan hengelle tai terveydelle.

**Metsähallituslain uudistus**

Uusi Metsähallitusta koskeva laki astui voimaan huhtikuussa. Lakiin ei sisälly säännöksiä saamelaisten kotiseutualueella tapahtuvasta valtion maa- ja vesialueiden hoitoa ja käyttöä koskevasta suunnittelusta tai saamelaiskulttuurin heikentämiskiellosta. Kyseiset Metsähallituslain muutosehdotukset olivat mukana viime vaalikaudella annetussa ILO 169 -sopimuksen ratifiointia koskeneessa hallituksen esityksessä, joka vedettiin eduskunnan käsittelystä maaliskuussa 2015.

Perustuslakivaliokunnan mukaan perustuslaki sekä kansainvälisten ihmisoikeusvalvontaelinten kannanotot olisivat puoltaneet säännösten sisällyttämistä uuteen Metsähallituslakiin, mutta katsoi kuitenkin, että Metsähallituslaki voidaan säätää tavallisen lain säätämisjärjestyksessä. Lakiesityksestä mietinnön antanut maa- ja metsätalousvaliokunta totesi, että laajemmat saamelaisten kotiseutualueella tapahtuvaan suunnitteluun ja saamelaiskulttuurin heikentämiskieltoon liittyvät kysymykset tulee ratkaista ILO 169 -sopimuksen mahdollisen ratifioinnin yhteydessä.

**Vammaislainsäädännön uudistukset**

Kehitysvammalakiin tehtiin muutoksia, joilla vahvistetaan erityishuollossa olevan henkilön itsemääräämisoikeutta ja itsenäistä suoriutumista sekä pyritään vähentämään rajoitustoimenpiteiden käyttöä kehitysvammaisten erityishuollossa. Rajoitustoimenpiteet voivat tarkoittaa esimerkiksi erityishuollossa olevan henkilön kiinnipitämistä, liikkumisen rajoittamista tai esineiden haltuunottoa. Lisäksi laissa säädetään rajoitustoimenpiteiden kirjaamisesta ja niitä koskevasta tiedottamisesta. Muutokset olivat edellytyksenä YK:n vammaissopimuksen ratifioinnille ja ne tulivat voimaan kesäkuussa sopimuksen voimaantulon yhteydessä.

Myös sosiaali- ja terveydenhuollon asiakkaan itsemääräämisoikeutta koskevaa lainsäädäntöä jatkovalmistellaan sosiaali- ja terveysministeriössä. Uudistuksen yhteydessä kehitysvammalain itsemääräämisoikeutta koskevat säännökset siirretään itsemääräämisoikeuslakiin.

Lisäksi vammaislainsäädännön uudistamista jatketaan kokonaisuudistuksena, jossa vammaispalvelulaki ja kehitysvammalaki yhdistetään yhdeksi vammaisten henkilöiden erityispalveluita koskevaksi laiksi. Uudistuksen tavoitteet liittyvät vammaisten henkilöiden yhdenvertaisuuteen, osallisuuteen ja itsemääräämisoikeuteen.

**Naisten ja miesten välisestä tasa-arvosta annetun lain ja tasa-arvovaltuutetusta annetun lain muutos**

Tasa-arvolain muutoksen myötä tasa-arvovaltuutetun toimivaltuuksiin lisättiin marraskuussa mahdollisuus sovinnon edistämiseen tapauksissa, jotka koskevat sukupuoleen, sukupuolen ilmaisuun tai sukupuoli-identiteettiin liittyvää syrjintää. Sovintomahdollisuus on merkityksellinen sekä syrjintää kokeneen että syrjinnästä epäillyn kannalta, sillä menettelyyn ei sisälly samanlaista kuluriskiä kuin usein kalliisiin ja pitkäkestoisiin oikeudenkäynteihin. Menettely pohjautuu osapuolten suostumukseen. Yhdenvertaisuusvaltuutettu on voinut edistää sovintoa jo aiemmin esimerkiksi tapauksissa, jotka koskevat alkuperään, terveydentilaan, vammaisuuteen tai seksuaaliseen suuntautumiseen liittyvää syrjintää.

**Hallituksen esitys eduskunnalle tutkintavankeuden vaihtoehtoja ja järjestämistä koskevaksi lainsäädännöksi**

Hallitus antoi eduskunnalle vuoden lopussa esityksen tutkintavankeuden vaihtoehtoja ja järjestämistä koskevaksi lainsäädännöksi. Tutkintavankeuden vaihtoehtoja esitetään täydennettäväksi tehostetulla matkustuskiellolla ja tutkinta-arestilla. Tutkintavankeuslakia ehdotetaan muutettavaksi siten, että aikaa, jona tutkintavankia voitaisiin säilyttää poliisin ylläpitämässä säilytystilassa, lyhennettäisiin nykyisestä. Eduskunnan oikeusasiamies ja kansainväliset sopimusvalvontaelimet ovat kiinnittäneet huomiota siihen, ettei tutkintavankeja tulisi säilyttää poliisin säilytystiloissa lainkaan.

**Lyhenteet**

CRPD yleissopimus vammaisten henkilöiden oikeuksista (*Convention on the Rights of Persons with Disabilities*)

ECC kansallisten ihmisoikeusinsituutioiden Euroopan koordinaatiokomitea (*European Coordinating Committee)*

ECRI Euroopan rasismin ja suvaitsemattomuuden vastainen komissio (*European Commission against Racism and Intolerance*)

EIT Euroopan ihmisoikeustuomioistuin

ENNHRI eurooppalaisten ihmisoikeusinstituutioiden verkosto (*European Network of National Human Rights Institutions*﻿﻿﻿)

Etyj Euroopan turvallisuus- ja yhteistyöjärjestö

EU Euroopan unioni

FRA Euroopan unionin perusoikeusvirasto *(European Union Agency for fundamental rights)*

GANHRI kansallisten ihmisoikeusinstituutioiden maailmanliitto (*Global Alliance of National Human Rights Institutions*)

ILO 169 -sopimus itsenäisten maiden alkuperäis- ja heimokansoja koskeva kansainvälisen työjärjestön yleissopimus (*ILO Convention concerning Indigenous and Tribal Peoples in Independent Countries*)

NHRI kansallinen ihmisoikeusinstituutio (*National Human Rights Institution*)

ODIHR Etyjin demokraattisten instituutioiden ja ihmisoikeuksien toimisto (*OSCE Office for Democratic Institutions and Human Rights)*

OPCAT kidutuksen ja muun julman, epäinhimillisen ja halventavan kohtelun tai rangaistuksen vastaisen yleissopimuksen valinnainen pöytäkirja (*Optional Protocol to the Convention against Torture and other Cruel, Inhuman or Degrading Treatment or Punishment)*

PYVI Pohjoisen ympäristö- ja vähemmistöoikeuden instituutti

THL Terveyden ja hyvinvoinnin laitos

UPR yleismaailmallinen määräaikaistarkastelu (*Universal Periodic Review*)

UNHCR YK:n pakolaisjärjestö *(The UN Refugee Agency)*

VANE vammaisten henkilöiden oikeuksien neuvottelukunta

YK Yhdistyneet kansakunnat

**LIITTEET**

LIITE 1:

**Ihmisoikeuskeskus**

**Toimintasuunnitelma vuodelle 2016**

**1**

**Ihmisoikeuskeskus, Ihmisoikeusvaltuuskunta ja kansallinen ihmisoikeusinstituutio**

1.1 Ihmisoikeuskeskuksen tehtävät

Ihmisoikeuskeskuksen tehtävänä on lain perusteella:

- edistää perus- ja ihmisoikeuksiin liittyvää tiedotusta, koulutusta, kasvatusta ja tutkimusta, sekä näihin liittyvää yhteistyötä

- laatia selvityksiä perus- ja ihmisoikeuksien toteutumisesta,

- tehdä aloitteita ja antaa lausuntoja perus- ja ihmisoikeuksien edistämiseksi ja toteuttamiseksi,

- osallistua perus- ja ihmisoikeuksien edistämiseen ja turvaamiseen liittyvään eurooppalaiseen ja kansainväliseen yhteistyöhön ja

- huolehtia muista vastaavista perus- ja ihmisoikeuksien edistämiseen ja toteuttamiseen liittyvistä tehtävistä.

Ihmisoikeuskeskus ei käsittele kanteluja eikä muitakaan yksittäistapauksia.

1.2 Ihmisoikeusvaltuuskunta ja sen tehtävät

Ihmisoikeuskeskuksella on valtuuskunta, jonka tehtäviin kuuluu lain ja sen esitöiden perusteella:

- toimia perus- ja ihmisoikeusalan toimijoiden kansallisena yhteistyöelimenä,

- käsitellä laajakantoisia ja periaatteellisesti tärkeitä perus- ja ihmisoikeusasioita ja

- hyväksyä vuosittain Ihmisoikeuskeskuksen toimintasuunnitelman ja toimintakertomuksen.

Ihmisoikeusvaltuuskunta koostuu kansalaisyhteiskunnan, perus- ja ihmisoikeustutkimuksen sekä muiden perus- ja ihmisoikeuksien edistämiseen ja turvaamiseen osallistuvien toimijoiden edustajista. Valtuuskunnassa on vähintään 20 ja enintään 40 jäsentä, jotka eduskunnan oikeusasiamies nimittää. Ihmisoikeuskeskuksen johtaja toimii valtuuskunnan puheenjohtajana.

Ihmisoikeusvaltuuskunta päättää Ihmisoikeuskeskuksen toiminnallisista päälinjoista hyväksymällä sen vuosittaisen toimintasuunnitelman ja toimintakertomuksen. Näin valtuuskunta osaltaan ohjaa keskuksen toimintaa sen lakisääteisten tehtävien toteuttamiseksi käytettävissä olevien resurssien puitteissa.

1.3 Kansallinen ihmisoikeusinstituutio

Ihmisoikeuskeskuksen perustamisella ja valtuuskunnan asettamisella on luotu Suomeen rakenne, joka yhdessä eduskunnan oikeusasiamiehen kanssa täyttää Yhdistyneiden kansakuntien (YK) yleiskokouksen vuonna 1993 hyväksymien nk. Pariisin periaatteiden mukaiset kansallisen ihmisoikeusinstituution vaatimukset. Näitä vaatimuksia ovat muun muassa itsenäinen ja riippumaton asema paitsi muodollisesti, myös taloudellisesti ja hallinnollisesti sekä mahdollisimman laaja tehtävänkuva ihmisoikeuksien edistämiseksi ja turvaamiseksi.

Ihmisoikeuskeskuksen perus- ja ihmisoikeuksien yleiseen edistämiseen ja seurantaan liittyvät tehtävät, oikeusasiamiehen perus- ja ihmisoikeusmandaatti ja ihmisoikeusvaltuuskunnan pluralistisuus muodostavat erinomaiset lähtökohdat kansallisen ihmisoikeusinstituution toiminnalle.

Kansallisen ihmisoikeusinstituution yhteinen strategia vahvistettiin 18.6.2014. Instituution viisi pitkän aikavälin tavoitetta ovat:

1. Yleinen tietoisuus, ymmärrys ja osaaminen perus- ja ihmisoikeuksista lisääntyy ja niiden kunnioittaminen vahvistuu

2. Puutteet perus- ja ihmisoikeuksien toteutumisessa tunnistetaan ja korjataan

3. Kansallinen lainsäädäntö ja muu normisto sekä niiden soveltamiskäytäntö turvaavat tehokkaasti perus- ja ihmisoikeuksien toteutumisen

4. Kansainväliset ihmisoikeussopimukset saatetaan voimaan ja muut ihmisoikeusinstrumentit omaksutaan joutuisasti ja pannaan täytäntöön tehokkaasti

5. Oikeusvaltioperiaate toteutuu

**2**

**Ihmisoikeuskeskuksen toiminnan painopisteet vuonna 2016**

2.1 Suunnittelun lähtökohdista ja toimintaympäristöstä

* Lakimääräiset tehtävät laajat ottaen huomioon käytettävissä olevat voimavarat
* Vuoden 2016 talousarviossa ei saada merkittäviä uusia henkilöstöresursseja
* Uusia tehtäviä vammaisten oikeuksien edistämiseen ja seurantaan
* Uusiin tehtäviin kohdistettuja uusia henkilöstöresursseja tai määrärahoja?
* Eduskuntavaalit ja uusi hallitus keväällä 2015
* Yhdenvertaisuus- ja tasa-arvolain muutokset voimaan 1.1.2015
* Ihmisoikeuskeskuksen toimintamuodot jo melko vakiintuneet
* Vuonna 2016 uusi ihmisoikeusvaltuuskunta

2.2 Tiedotuksen, koulutuksen, kasvatuksen ja tutkimuksen edistäminen

Ihmisoikeuskeskuksen yhtenä keskeisimpänä lakisääteisenä tehtävänä on edistää perus- ja ihmisoikeuksiin liittyvää tiedotusta, koulutusta, kasvatusta ja tutkimusta sekä näihin liittyvää yhteistyötä.

*Tiedotus*

Vaikka Ihmisoikeuskeskuksen yhtenä keskeisimpänä lakisääteisenä tehtävänä on edistää perus- ja ihmisoikeuksiin liittyvää tiedotusta, sillä ei ole tiedottamiseen keskittyvää virkaa.

Tiedotus ja viestintä vuonna 2016 jatkuvat asiantuntija- ja tilapäisvoimin, eikä sitä juurikaan voida nykyisestä laajentaa tai kehittää, ellei saada uusia voimavaroja.

Ihmisoikeuskeskuksen verkkosivuja kehitetään kuitenkin asteittain portaalin suuntaan ja keskuksen Facebook-sivuja hyödynnetään tiedottamiseen perus- ja ihmisoikeuksista yleisesti. Tiedottamiseen käytetään edelleen myös perus- ja ihmisoikeusalan verkostoja. Ihmisoikeuskeskus pyrkii näkymään nk. suurelle yleisölle laatimalla tiedotteita ja uutiskirjeitä ja tarjoamalla kirjoituksia lehdistölle.

Perus- ja ihmisoikeuksia koskevaa viestintää edistetään myös tarjoamalla tietoa toimittajille. Ihmisoikeuskeskus esittelee toimintaansa eduskunnan järjestämissä toimittajien koulutustilaisuuksissa, tiedotteet lähetetään laajalla jakelulla sekä valtakunnallisiin että alueellisiin tiedotusvälineisiin ja toimittajille annetaan taustatietoja ja haastatteluja.

Vaikuttavuus edellyttää, että erilaiset kohderyhmät saavat tietoa erilaisin keinoin ja kielellä, jota he ymmärtävät. Myös viestinnän esteettömyys tulee turvata. Ihmisoikeuskeskuksen mahdollisuus vastata näihin vaatimuksiin on edelleen rajallinen, mutta pyrkimyksenä on tuottaa monipuolisesti saavutettavaa aineistoa.

Tärkeä tiedotuksen ja koulutuksen keino ovat Ihmisoikeuskeskuksen järjestämät kutsu- ja yleisötilaisuudet. Tilaisuuksia järjestetään uusista ja ajankohtaisista perus- ja ihmisoikeusteemoista. Tilaisuuksia järjestetään usein yhteistyössä muiden ihmisoikeustoimijoiden kanssa.

Vammaisten henkilöiden oikeuksien sopimuksen ratifioinnin tultua loppuunsaatetuksi (mahdollisesti vuoden 2016 aikana) tiedotusta ja viestintää kehitetään Ihmisoikeuskeskukselle tulevien uusien edistämis- ja seurantatehtävien myötä. Tämä kuitenkin edellyttää, että ratifiointia koskevassa hallituksen esityksessä (HE 284/2014 vp) mainitut lisäresurssit myös saadaan Ihmisoikeuskeskukselle.

Mikäli keskuksen suunnittelemaan portaaliin saadaan hankittua rahoitusta, sen kehittäminen alkaa vuoden 2016 aikana. Portaali palvelee paitsi tiedotuksen, myös seurannan ja koulutuksen tarpeita.

*Koulutus ja kasvatus perus- ja ihmisoikeuksista*

Perus- ja ihmisoikeuksiin liittyvä kasvatus ja koulutus ovat edelleen keskeinen painopistealue Ihmisoikeuskeskuksen toiminnassa.

Vuonna 2016 jatketaan Ihmisoikeuskeskuksen vuonna 2014 julkaisemassa koulutus- ja kasvatusselvityksessä annettujen suositusten edistämistä, toimeenpanoa ja vaikuttavuuden seurantaa. Myös opetussuunnitelmiin pyritään saamaan systemaattisesti aiempaa enemmän ihmisoikeussisältöä.

Ihmisoikeuskeskus antaa asiantuntijatukea resurssiensa puitteissa ihmisoikeuskoulutusta tekeville tahoille. Lisäksi järjestetään omia koulutustilaisuuksia ja kehitetään koulutussisältöjä hyödyntäen muun muassa eduskunnan oikeusasiamiehen kanslian asiantuntemusta ja havaintoja perus- ja ihmisoikeuspuutteista julkisen hallinnon eri sektoreilla.

Ihmisoikeudet ja yritystoiminta -teeman osalta jatketaan tiedottamista sen pohjalta, mihin kansainvälinen ja kotimainen kehitys antaa aihetta. Aihepiiristä kiinnostuneille yrityksille ja siihen keskittyville muille tahoille tarjotaan tukea kouluttamiseen lähinnä luentojen muodossa.

Uutena teemana vuonna 2016 ovat digitaaliset ihmisoikeudet ja teknologian haasteet perus- ja ihmisoikeuksille. Teemaan perehdytään esim. EU:n perusoikeusviraston tutkimustiedon valossa ja yhteistyössä muun muassa tietosuojavaltuutetun, ihmisoikeusjärjestöjen ja alan asiantuntijoiden ja tutkijoiden kanssa.

*Perus- ja ihmisoikeustutkimus*

Tutkimusta perus- ja ihmisoikeuksiin liittyen tehdään useassa yliopistossa ja korkeakoulussa, joista keskeisimmät ovat myös edustettuina nykyisessä ihmisoikeusvaltuuskunnassa.

Ihmisoikeuskeskuksella ei ole juurikaan voimavaroja omaan tutkimukseen tai tutkimusten tilaamiseen. Ihmisoikeuskeskus kuitenkin edistää ja seuraa perus- ja ihmisoikeustutkimusta erityisesti sille keskeistä teemoista, kuten ihmisoikeuskasvatuksesta ja -koulutuksesta. Lisäksi keskus tiedottaa ajankohtaisesta tutkimuksesta ja tapahtumista.

2.3 Selvitykset perus- ja ihmisoikeuksientoteutumisesta

Ihmisoikeuskeskuksen tehtäviin kuuluu laatia selvityksiä perus- ja ihmisoikeuksien toteutumisesta.

Vuoden 2015 aikana Ihmisoikeuskeskus kartoittaa eri tavoin saatavilla olevaa tietoa perus- ja ihmisoikeuksien toteutumisesta ja pääsystä oikeuksiin, muun muassa tapaamalla neuvontapalveluja tarjoavia järjestöjä ja tutkimuslaitoksia.

Vuoden 2016 aikana selvityksiä tehdään tarvittaessa haavoittuvassa asemassa olevien henkilöiden oikeuksien toteutumisesta.

Vammaisten henkilöiden oikeuksien toteutumista seurataan uuden seurantatehtävän ja -mekanismin avulla (tai ennakoiden uutta tehtävää, mikäli YK:n vammaisten henkilöiden oikeuksia koskeva yleissopimus ei vielä ole loppuun saakka ratifioitu ja muutos lakiin eduskunnan oikeusasiamiehestä astunut voimaan).

2.4Aloitteet ja lausunnot

Ihmisoikeuskeskuksen tehtävänä on tehdä aloitteita sekä antaa lausuntoja perus- ja ihmisoikeuksien edistämiseksi ja toteuttamiseksi.

Ihmisoikeuskeskus antaa vuonna 2016 lausuntoja ajankohtaisista lainsäädäntöhankkeista. Keskus tekee myös muihin ajankohtaisiin perus- ihmisoikeusaiheisiin liitty­viä aloitteita ja julkaisee kannanottoja sekä tarjoaa asiantuntijatukea erityisesti oman toimintansa painopistealueilla.

Myös aloitteiden ja lausuntojen osalta huomiota kiinnitetään erityisesti haavoittuvassa asemassa olevien henkilöiden oikeuksiin ja niiden toteutumiseen.

2.5 Osallistuminen eurooppalaiseen ja kansainväliseen yhteistyöhön

Lain mukaan Ihmisoikeuskeskuksen tulee osallistua perus- ja ihmisoikeuksien edistämiseen ja turvaamiseen liittyvään eurooppalaiseen ja kansainväliseen yhteistyöhön. Pääpaino on yhteistyöllä, johon myös muut kansalliset ihmisoikeusinstituutiot osallistuvat. Erityisen merkittävä yhteistyöelin on eurooppalaisten ihmisoikeusinstituutioiden verkosto (ENNHRI).

Ihmisoikeuskeskuksen kannalta tärkeimpiä kansainvälisiä toimijoita ovat EU:n perusoikeusvirasto, YK:n ihmisoikeusvaltuutetun toimisto, ihmisoikeusneuvosto ja yleissopimusten valvontaelimet sekä Euroopan neuvoston toimielimet ja ihmisoikeusvaltuutettu.

Ihmisoikeuskeskus edustaa pääsääntöisesti Suomen kansallista ihmisoikeusinstituutiota kansainvälisissä ja eurooppalaisissa ihmisoikeusinstituutioiden verkostoissa.

Vuonna 2016 jatketaan yhteistyötä erityisesti ENNHRI:n kanssa. Sen eri työryhmiin osallistutaan voimavarojen salliessa. Näitä ovat mm. oikeudellinen työryhmä, YK:n vammaissopimuksen täytäntöönpanoa käsittelevä työryhmä sekä maahanmuuttotyöryhmä). Lisäksi osallistutaan ENNHRI:n vapaamuotoisemmissa verkostoissa tapahtuvaan toimintaan (mm. yritysten ihmisoikeusvastuuta, vanhusten oikeuksia ja taloudellisten, sosiaalisten ja sivistyksellisten oikeuksien turvaamista käsittelevät verkostot).

EU:n perusoikeusviraston kanssa yhteistyö on lähinnä sen tutkimustuloksista tiedottamista. Myös yhteiset tilaisuudet tärkeimmistä uusista tutkimustuloksista ja julkaisuista Suomen osalta ovat mahdollisia yhteistyön muotoja.

Ihmisoikeuskeskuksen johtaja Sirpa Rautio on perusoikeusviraston hallintoneuvoston itsenäinen jäsen 15.7.2015 alkaen. Hänen toimikautensa kestää viisi vuotta.

Euroopan neuvoston ja YK:n toimielinten ja valvontaelinten kanssa voidaan tietojen antamisen ja suositusten seurannan lisäksi tehdä myös muuta yhteistyötä esimerkiksi tilaisuuksien ja koulutuksen muodossa.

2.6 Muut perus- ja ihmisoikeuksien edistämiseen ja toteuttamiseen liittyvät tehtävät – toteutumisen seuranta

Ihmisoikeuskeskuksen tehtäviin kuuluvat myös muut perus- ja ihmisoikeuksien edistämiseen ja toteuttamiseen liittyvät tehtävät, jotka eivät suoraan käy ilmi laissa mainituista määrätyistä tehtävistä.

Hallituksen esityksen mukaan näistä tärkein olisi alueellisten ja kansainvälisten valvontaelinten (Euroopan neuvosto, YK) Suomea koskevien suositusten ja päätelmien toimeenpanon sekä Euroopan ihmisoikeustuomioistuimen tuomioiden täytäntöönpanon riippumaton seuranta.

Vuonna 2016 Ihmisoikeuskeskus kehittää asteittain systemaattista perus- ja ihmisoikeusseurantaa vuoden 2015 aikana tehdyn kartoitustyön pohjalta. Mikäli Suomen toinen kansallinen perus- ja ihmisoikeustoimintaohjelma laaditaan vuosien 2015 tai 2016 aikana, sen toteutumista seurataan.

Mikäli keskuksen suunnittelemaan portaaliin saadaan hankittua rahoitusta, sen kehittäminen alkaa vuoden 2016 aikana. Portaali palvelee myös seurannan tarpeita.

Ihmisoikeuskeskus edistää kansainvälisten ihmisoikeussopimusten ratifioimista ja täytäntöönpanoa muun muassa tarjoamalla asiantuntijatukea ratifiointiprosesseihin, osallistumalla kuulemisiin ja antamalla lausuntoja sekä järjestämällä sopimuksia koskevia tilaisuuksia.

**3**

**Ihmisoikeusvaltuuskunta**

Ihmisoikeuskeskuksen valtuuskunta toimii perus- ja ihmisoikeusalan toimijoiden kansallisena yhteistyöelimenä, käsittelee laajakantoisia ja periaatteellisesti tärkeitä perus- ja ihmisoikeusasioita ja hyväksyy vuosittain Ihmisoikeuskeskuksen toimintasuunnitelman ja toimintakertomuksen.

Hallituksen esityksen mukaan valtuuskunnalla on määrä toteuttaa Pariisin periaatteiden vaatimusta kansallisen ihmisoikeusinstituution laajasta yhteistyöverkostosta tai pluralistisesta kokoonpanosta.

Ihmisoikeusinstituution strategiassa ihmisoikeusvaltuuskunnan rooli linkittyy kolmeen eri tavoitteeseen:

1. Puutteet perus- ja ihmisoikeuksien toteutumisessa tunnistetaan ja korjataan: perus- ja ihmisoikeuksien toteutumista seurataan systemaattisesti ihmisoikeusvaltuuskunnan ja erityisesti tätä varten asetetun seurantajaoston toimesta. Havaittuja puutteita perus- ja ihmisoikeuksien toteutumisessa tuodaan esille ja toimenpiteitä niiden poistamiseksi edistetään ja koordinoidaan.

2. Kansainväliset ihmisoikeussopimukset saatetaan voimaan ja muut ihmisoikeusinstrumentit omaksutaan joutuisasti ja pannaan täytäntöön tehokkaasti: IOK antaa lausuntoja ja tietoja ihmisoikeuksia valvoville ja seuraaville kv. toimielimille IOV:n tuella.

3. Oikeusvaltioperiaate toteutuu: IOK osallistuu oikeusturvaa vahvistaviin kansallisiin ja kansainvälisiin hankkeisiin ja toteuttaa IOV:n valitsemaa pitkän aikavälin teemaa pääsystä oikeuksiin.

Ensimmäisen ihmisoikeusvaltuuskunnan toimikausi päättyy 31.3.2016 ja alkuvuodesta 2016 eduskunnan oikeusasiamies asettaa uuden ihmisoikeusvaltuuskunnan Ihmisoikeuskeskuksen johtajaa kuultuaan. Vanha valtuuskunta kokoontuu ainakin kerran vuoden 2016 alussa lakisääteisten tehtävien täyttämistä varten (vuoden 2015 toimintakertomuksen hyväksyminen). Vuoden 2017 toimintasuunnitelma on kuitenkin syytä viedä jo uuden asetetun valtuuskunnan hyväksyttäväksi.

Kokemusten vaihtamiseksi järjestetään yhteinen työpaja vanhan ja uuden valtuuskunnan jäsenille kevään 2016 aikana.

Vammaisyleissopimuksen 33 artikla edellyttää riippumatonta rakennetta, jonka avulla edistetään, suojellaan ja seurataan sopimuksen täytäntöönpanoa. Artiklan mukaisista tehtävistä huolehtivat hallituksen esityksen mukaan eduskunnan oikeusasiamies, Ihmisoikeuskeskus ja sen ihmisoikeusvaltuuskunta.

Sopimuksen mukaan kansalaisyhteiskunta, erityisesti vammaiset henkilöt ja heitä edustavat järjestöt, on osallistettava ja heidän on osallistuttava valvontaprosessiin täysimääräisesti. Osallistaminen on säädetty tapahtuvaksi esimerkiksi valtuuskunnan alaisen pysyvän jaoston puitteissa.

**4**

**Yhteistyö muiden PIO-toimijoiden kanssa**

Vuoropuhelua perus- ja ihmisoikeuksien seurantaa, valvontaa tai edistämistä suorittavien muiden viranomaisten kanssa (ylimmät laillisuusvalvojat ja erityisvaltuutetut) on tarkoitus jatkaa vähintään kaksi kertaa vuodessa koolle kutsuttavien tapaamisten muodossa.

Valtioneuvoston asettama eri ministeriöiden perus- ja ihmisoikeusyhteyshenkilöistä koostuva verkosto (PIOV) on luonteva yhteistyökumppani valtiovallan puolelta. Yhteistyötä jatketaan myös tulevaisuudessa, sillä on oletettavissa, että PIOV jatkaa toimintaansa vuoden 2016 aikana ainakin jossakin muodossa.

Ihmisoikeuskeskus pitää lisäksi säännöllisesti yhteyttä eduskunnan toimijoihin, muun muassa valiokuntiin ja ihmisoikeusryhmään sekä järjestää eduskunnassa kansanedustajille ja virkamiehille suunnattuja tilaisuuksia.

Yhteyttä pidetään myös ihmisoikeusjärjestöihin ja ihmisoikeuksia painottaviin yliopistollisiin tutkimusyksiköihin tapaamisten ja yhteisten tilaisuuksien merkeissä.

**LIITE 2: Ihmisoikeuskeskuksen henkilöstö**

Sirpa Rautio, johtaja

Kristiina Kouros, asiantuntija

Leena Leikas, asiantuntija

(virkavapaalla 1.6.2014–31.12.2016)

Mikko Joronen, asiantuntija

(17.10.2016 alkaen)

Elina Hakala, ma. avustava asiantuntija

(1.12.2013 alkaen)

Hanna Rönty, ma. avustava asiantuntija

(19.1.2015–31.8.2016)

Amina Sarpola, harjoittelija

(1.12.2015–29.2.2016)

Annika Hinkkanen, harjoittelija

8.8.2016–30.11.2016)

Otto Hyötyniemi, harjoittelija

(1.11.–31.12.2016)

Emilia Hannuksela, harjoittelija

(12.12.2016–12.3.2017)

**LIITE 3: Ihmisoikeuskeskuksen talousarvio**

Ihmisoikeuskeskuksen talousarvio vuodelle 2016 oli 570 000 euroa, josta palkkamenojen osuus oli 405 000 euroa ja toimintamenojen osuus 165 000 euroa.

**LIITE 4: Ihmisoikeusvaltuuskunnan jäsenet ja jaostot**

**Ihmisoikeusvaltuuskunnan jäsenet kauden alkaessa**

1. Aarnio Reijo, tietosuojavaltuutettu
2. Arajärvi Pentti, OTT, professori (2016 em.), Helsingin yliopisto, dosentti, Itä-Suomen yliopisto
3. Bruun Niklas, OTT, professori, Hanken Svenska handelshögskolan
4. Castrén Elina, OTK, VT, toiminnanjohtaja, Pakolaisneuvonta ry
5. Grundström Elina, puheenjohtaja, Julkisen sanan neuvosto JSN
6. Hakonen Kimmo, kansliapäällikkö, oikeuskanslerinvirasto
7. Heinämäki Leena, OTT, vanhempi tutkija, Pohjoisen ympäristö- ja vähemmistöoikeuden instituutti (PYVI), Arktinen keskus, Lapin yliopisto
8. Hetemäki Inka, vaikuttamis- ja ohjelmatyönjohtaja, Suomen UNICEF ry
9. Hänninen Juha, ylilääkäri, Terhokodin johtaja
10. Iivonen Esa, johtava asiantuntija, Mannerheimin Lastensuojeluliitto MLL
11. Jokinen Markku, toiminnanjohtaja, Kuurojen Liitto ry
12. Kallioniemi Arto, TT, KM, HuK, didaktiikan professori, Helsingin yliopisto
13. Karanki, Antti, puheenjohtaja, Trasek ry
14. Kivistö Kalevi, ministeri, Eläkeläisliittojen etujärjestö EETU ry
15. Koivuranta Eija, toimitusjohtaja, Väestöliitto ry
16. Kumpula, Kristiina, pääsihteeri, Suomen Punainen Risti SPR
17. Kurttila Tuomas, lapsiasiavaltuutettu
18. Könkkölä Kalle, toiminnanjohtaja, Kynnys ry
19. Laajapuro Niina, ihmisoikeustyön johtaja, Amnesty International Suomen osasto
20. Markkula Heli, asiantuntija, Suomen Nuorisoyhteistyö – Allianssi ry
21. Mattila Kaari, pääsihteeri, Ihmisoikeusliitto
22. Merenlahti Petri, TT, arkkipiispan teologinen erityisavustaja, Suomen ev.lut. kirkko
23. Mäkinen Pirkko, tasa-arvovaltuutettu
24. Nieminen Elina, lakimies, Invalidiliitto ry
25. Nykänen Eeva, OTT, johtava asiantuntija, Terveyden ja hyvinvoinnin laitos THL
26. Paloranta Paula, OTL, VT, pääsihteeri, Keskuskauppakamari
27. Pimiä Kirsi, yhdenvertaisuusvaltuutettu
28. Pirjatanniemi Elina, johtaja, valtiosääntöoikeuden ja kansainvälisen oikeuden professori, Åbo Akademin ihmisoikeusinstituutti
29. Rautiainen Pauli, HTT, julkisoikeuden professori, valtiosääntöoikeuden dosentti, Tampereen yliopisto
30. Sajantila Antti, LT, professori, oikeuslääketieteen erikoislääkäri, Helsingin yliopisto
31. Sakslin Maija, eduskunnan apulaisoikeusasiamies
32. Sanila-Aikio Tiina, puheenjohtaja, Saamelaiskäräjät
33. Sasi Kimmo, VT, diplomiekonomi, LL.M. neuvonantaja
34. Shafae Hamed, palveluneuvoja, Helsingin kaupungin kanslia
35. Sulin Ida, OTT, VT, lakimies, Suomen Kuntaliitto ry
36. Teittinen, Antti, tutkimuspäällikkö, dosentti, Kehitysvammaliitto ry
37. Tontti Jarkko, kirjailija, OTT, VT
38. Virtanen Riku, itsenäinen tutkija, opiskelija

**Valtuuskunnan pysyvä jaosto**

Vammaisten henkilöiden ihmisoikeuskomitea

Jokinen Markku

Könkkölä Kalle (pj)

Nieminen Elina (varapj)

Teittinen Antti

Virtanen Riku

1. Kirjoittaja toimii Ihmisoikeuskeskuksen asiantuntijana. [↑](#footnote-ref-1)